Ir-Rapport Speċjali Nru 12/2012 “Il-Kummissjoni u l-Eurostat tejbu l-proċess tal-produzzjoni ta’ statistika Ewropea affidabbli u kredibbli?”





GLOSSARJU DGN : Dħul Gross Nazzjonali EDP : Proċedura ta’ Żbilanċ Eċċessiv EFTA : Assoċjazzjoni Ewropea ta’ Kummerċ Ħieles ESAC : Kumitat Konsultattiv Ewropew tal-Istatistika ESGAB : Bord Konsultattiv Ewropew għall-Governanza tal-Istatistika ESSC : Kumitat tas-Sistema Statistika Ewropea (Kumitat tal-SSE) Eurostat : L-Uffiċċju tal-Istatistika tal-Unjoni Ewropea IAC : Kapaċità tal-Verifika Interna Kodiċi ta’ Prattika : Kodiċi ta’ Prattika tal-Istatistika Ewropea MEETS : Immodernizzar tal-Istatistika dwar l-Intrapriża Ewropea u l-Kummerċ NSI : L-Uffiċċju Nazzjonali tal-Istatistika OLAF : L-Uffiċċju Ewropew Kontra l-Frodi QAF : Qafas tal-Assigurazzjoni tal-Kwalità RAA : Rapport ta’ Attività Annwali SAI : Istituzzjoni Suprema tal-Verifika SSE : Sistema Statistika Ewropea SWP : Programm ta’ Ħidma Annwali dwar l-Istatistika SOMMARJU EŻEKUTTIV I. Il-fiduċja pubblika fl-istatistika Ewropea hija essenzjali f’Unjoni fejn id-deċiżjonijiet politiċi għandhom ikunu bbażati fuq l-evidenza u fejn numru dejjem jiżdied ta’ deċiżjonijiet huma meħudin direttament abbażi tad-data tal-istatistika jew tal-indikaturi li joħorġu minnha. II. Il-Qorti eżaminat jekk il-Kummissjoni u l-Eurostat tejbux il-proċess tal-produzzjoni ta’ statistika Ewropea affidabbli u kredibbli. Dan jiddependi mill-konformità mal-Kodiċi ta’ Prattika tal-Istatistika Ewropea li tistipola l-istandards għall-iżvilupp, il-produzzjoni u t-tixrid tal-istatistika, u għall-implimentazzjoni tal-programm Ewropew tal-istatistika. III. Il-verifika tal-Qorti sabet li l-Kodiċi ta’ Prattika tal-Istatistika Ewropea ġiet implimentata b’mod parzjali biss u li l-implimentazzjoni sħiħa tibqa’ sfida għal dawk kollha involuti kemm fil-livell Ewropew u kif ukoll fi ħdan l-Istati Membri. Il-Kodiċi tistabbilixxi standards ta’ livell għoli iżda fiha m’hemmx għodda ta’ verifikazzjoni u infurzar b’saħħithom. IV. Ma teżistix informazzjoni affidabbli biżżejjed dwar l-istat preżenti tal-implimentazzjoni tal-Kodiċi f’kull parti tas-Sistema Statistika Ewropea (SSE) kollha. L-inizjattivi reċenti tal-Kummissjoni biex jingħata momentum ġdid sabiex tinkiseb konformità sħiħa mal-Kodiċi mixjin fid-direzzjoni t-tajba imma mhumiex suffiċjenti biex jindirizzaw il-problemi kollha. Tippersisti ambigwità dwar in-natura tal-obbligu ta’ konformità mal-Kodiċi. Għal każijiet fejn jista’ jkun hemm rappreżentazzjonijiet ħżiena tad-data, s’issa għadu ma ġie propost ebda mekkaniżmu xieraq ta’ ispezzjoni. Ma saret ebda proposta biex tiġi żviluppata funzjoni indipendenti ta’ sorveljanza. V. Difetti fit-tfassil tal-programm tal-istatistika 2008 sa 2012 ifixklu l-użu tiegħu bħala għodda effettiva ta’ ppjanar, monitoraġġ u obbligu ta’ rendikont. Il-prijoritizzazzjoni mill-ġdid tal-ħidma fl-istatistika lejn sfidi ġodda kien aktar bil-mod milli mistenni. L-abbozz tal-programm 2013 sa 2017 joffri opportunità biex l-SSE tiġi mfassla mill-ġdid sabiex tkun aktar effiċjenti u flessibbli dment li tiġi ssupplimentata b’miri u stadji preċiżi stipulati fl-ippjanar annwali u vverifikati fi proċess ta’ rappurtar annwali sistematiku. VI. Il-Qorti tirrakkomanda avvanz lejn sistema ta’ statistika Ewropea li tiggarantixxi indipendenza professjonali, riżorsi suffiċjenti, u sorveljanza b’saħħitha u li tinkludi sanzjonijiet għal każijiet fejn l-istandards tal-kwalità mhumiex rispettati. INTRODUZZJONI FIDUĊJA PUBBLIKA FL-ISTATISTIKA EWROPEA 1. Statistika li hija affidabbli u kredibbli hija essenzjali għat-twettiq tal-kompiti li huma fdati lill-Unjoni Ewropea. L-istatistika hija bżonjuża, fi kważi l-oqsma kollha, għall-formulazzjoni, l-applikazzjoni, il-monitoraġġ u l-valutazzjoni tal-politiki stabbiliti fit-Trattati, u għall-ġbir u l-allokazzjoni tal-fondi tal-UE. Aktar u aktar politiki Ewropej huma direttament ibbażati fuq l-istatistika u l-indikaturi tal-istatistika qegħdin dejjem aktar jintużaw għall-ħolqien ta’ deċiżjonijiet dwar politika jew sanzjonijiet. 2. Il-fiduċja pubblika fl-istatistika Ewropea ma tistax titqies bħala xi ħaġa garantita. Diġà qabel it-taqlib reċenti fl-ekonomija globali, rapport ippubblikat mill-Kummissjoni f’April 2008 [1] wera li l-proporzjon ta’ ċittadini li qalu li ma kinux jafdaw l-istatistika ekonomika (45 %) kien kważi identiku għal dawk li ddikjaraw li kellhom fiduċja fi statistika bħal din (46 %). 3. Fl-2005 u għal darb’ oħra fl-2010, il-Kunsill Ewropew approva sejħiet biex titjieb il-kwalità tal-istatistika Ewropea bil-għan li tissaħħaħ il-governanza ekonomika tal-UE [2]. Fl-2005, il-Kunsill ikkonkluda, fost l-oħrajn, li l-fokus għandu jkun fuq l-iżvilupp tal-kapaċità operazzjonali, is-setgħa ta’ monitoraġġ, l-indipendenza u l-obbligu ta’ rendikont tal-Eurostat. QAFAS REGOLATORJU DWAR IL-PRODUZZJONI TAL-ISTATISTIKA EWROPEA 4. L-Artikolu 338 TFUE jistipola li l-produzzjoni tal-istatistika għandha tirrispetta l-imparzjalità, l-affidabbiltà, l-oġġettività, l-indipendenza xjentifika, il-kosteffettività u l-kunfidenzjalità tal-istatistika. Barra minn hekk, m’għandhiex twaddab piż żejjed fuq l-operaturi ekonomiċi. 5. Ir-Regolament dwar l-istatistika Ewropea [3] jagħti definizzjonijiet tal-prinċipji stabbiliti fit-Trattat u jindirizza kwistjonijiet ta’ governanza tal-istatistika kif ukoll il-produzzjoni u t-tixrid tal-istatistika Ewropea. 6. Il-Kumitat għall-Programmi Statistiċi [4] preċedenti adotta l-Kodiċi ta’ Prattika tal-Istatistika Ewropea [5] (minn hawn ’il quddiem "il-Kodiċi ta’ Prattika" jew "il-Kodiċi") fl- 24 ta’ Frar 2005. Il-Kodiċi telabora aktar fil-fond kif l-istatistika Ewropea għandha tiġi żviluppata, prodotta u mxerrda b’konformità mal-prinċipji tal-istatistika stabbiliti fir-Regolament dwar l-istatistika Ewropea. 7. Il-programm Ewropew tal-istatistika b’terminu ta’ ħames snin jistabbilixxi l-prijoritajiet u jiddefinixxi l-oqsma prinċipali u l-objettivi għall-iżvilupp, il-produzzjoni u t-tixrid tal-istatistika Ewropea. Il-programm preżenti 2008 sal-2012 [6] għandu nefqa ppjanata ta’ EUR 274 miljun. IS-SISTEMA STATISTIKA EWROPEA 8. L-istatistika Ewropea hija żviluppata, prodotta u mxerrda fil-qafas tas-Sistema Statistika Ewropea (SSE). Ir-Regolament dwar l-istatistika Ewropea jiddefinixxi l-SSE bħala sħubija bejn l-awtorità tal-istatistika tal-Unjoni u l-Uffiċċji Nazzjonali tal-Istatistika (NSIs). 9. L-NSIs għandhom ir-responsabbiltà biex jikkordinaw l-attivitajiet kollha fil-livell nazzjonali għall-iżvilupp, il-produzzjoni u t-tixrid tal-istatistika Ewropea. L-NSIs u awtoritajiet nazzjonali oħra b’responsabbiltà għall-istatistika Ewropea jistgħu jirċievu għotjiet mill-baġit tal-UE mingħajr sejħa preċedenti għall-proposti. 10. Il-Kumitat tas-Sistema Statistika Ewropea (minn issa ’l quddiem "il-Kumitat tal-SSE") jagħti gwida professjonali lill-SSE. Kompost mir-rappreżentanti tal-NSIs, fost affarijiet oħra huwa inkarigat mit-tgħarbil tal-leġiżlazzjoni dwar l-istatistika proposta mill-Eurostat. EUROSTAT: L-UFFIĊĊJU TAL-ISTATISTIKA TAL-UNJONI EWROPEA 11. L-Uffiċċju tal-Istatistika tal-Unjoni Ewropea (minn issa ’l quddiem "Eurostat" jopera bħala l-awtorità tal-istatistika tal-Unjoni. Il-Eurostat huwa bbażat fil-Lussemburgu. Huwa Direttorat Ġenerali tal-Kummissjoni li jgawdi minn "awtonomija teknika" [7] fir-rigward tal-għażla ta’ tekniċi xjentifiċi, definizzjonijiet u metodoloġiji. F’dokumenti legali, l-awtorità tal-statistika tal-Unjoni hija magħrufa bħala "il-Kummissjoni (il-Eurostat)" [8]. L-intenzjoni ta’ din it-terminoloġija hija li tiċċara li l-Eurostat għandu rwol distint x’jaqdi minkejja l-fatt li huwa parti mill-Kummissjoni. 12. Ir-rwol prinċipali tal-Eurostat huwa li jipproċessa u jippubblika informazzjoni dwar l-istatistika fil-livell Ewropew. Normalment il-Eurostat ma jiġborx id-data huwa nnifsu. Dan isir mill-Istati Membri permezz tal-awtoritajiet tal-istatistika tagħhom. Huma jivverifikaw u janalizzaw data nazzjonali u jibagħtuha lill-Eurostat li jikkonsolida dawn iċ-ċifri bil-għan li jiżgura li huma komparabbli. 13. L-għedud ta’ persunal tal-Eurostat ilhom stabbli matul dawn l-aħħar snin. Mill- 1 ta’ Jannar 2012, l-għadd totali tal-membri tal-persunal kien 794. Il-Eurostat jikkalkola li, fil-livell tal-pajjiżi, f’kull parti tal-SSE fl-intier tagħha minn tal-inqas 50000 membru tal-persunal huma involuti fil-produzzjoni tal-istatistika Ewropea. 14. L-approprjazzjonijiet ta’ impenji disponibbli lill-Eurostat [9] ammontaw għal EUR 92,9 miljun fl-2011. L-ammont medju annwali matul il-perjodu 2003 sal-2010 kien EUR 89, 5 miljun fejn il-massimu ntlaħaq fl-2005 meta EUR 107,2 miljun kienu disponibbli. AMBITU U APPROĊĊ TAL-VERIFIKA 15. L-objettiv globali kien li jiġi valutat jekk il-Kummissjoni u l-Eurostat tejbux il-proċess tal-produzzjoni ta’ statistika Ewropea affidabbli u kredibbli. Dan jiddependi fuq l-implimentazzjoni tal-Kodiċi ta’ Prattika u fuq l-amministrazzjoni tal-programm tal-istatistika Ewropea. Il-verifika indirizzat iż-żewġ mistoqsijiet li ġejjin: (a) Il-Kummissjoni u l-Eurostat ħadu l-passi kollha meħtieġa sabiex iwettqu r-rwol tagħhom fil-kisba tal-implimentazzjoni tal-Kodiċi ta’ Prattika f’kull parti tas-Sistema Statistika Ewropea kollha? (b) Il-Eurostat jamministra sewwa l-programm multiannwali tal-istatistika bħala għodda għat-titjib tal-produzzjoni tal-istatistika Ewropea? 16. Il-verifika kopriet ukoll il-kontribuzzjonijiet tal-Bord Konsultattiv Ewropew għall-Governanza tal-Istatistika (ESGAB) [10] u tal-Kumitat Konsultattiv Ewropew tal-Istatistika (ESAC) [11] għall-proċess tal-produzzjoni ta’ statistika Ewropea affidabbli u kredibbli. 17. Il-verifika ffukat fuq l-implimentazzjoni tal-Kodiċi ta’ Prattika u fuq l-amministrazzjoni tal-programm Ewropew tal-istatistika fir-rigward tal-proċess tal-produzzjoni tal-istatistika Ewropea. Ma ġietx valutata l-affidabbiltà tar-riżultati speċifiċi tal-istatistika. Il-biċċa l-kbira ta’ xogħol il-verifika twettaq bejn Mejju u Diċembru 2011, b’xi xogħol ta’ aġġornament li twettaq sa Ġunju 2012. 18. Xogħol il-verifika inkluda intervisti mal-persunal tal-Eurostat, tgħarbil tad-dokumentazzjoni disponibbli fil-Eurostat u tar-risposti tagħha fi kwestjonarju dettaljat, żjarat ta’ informazzjoni lill-partijiet interessati tal-Eurostat fi ħdan u ’l barra mill-Kummissjoni, osservazzjoni ta’ laqgħat tal-Kumitat tal-SSE, u tgħarbil tal-kampjuni ta’ kontrolli ex-ante u ex-post imwettqa mill-unità tal-Eurostat li hija inkarigata mill-ġestjoni finanzjarja konnessa mal-pagamenti tal-għotjiet kif ukoll ma’ kampjun ta’ proċeduri ta’ akkwist. OSSERVAZZJONIJIET IMPLIMENTAZZJONI TAL-KODIĊI TA’ PRATTIKA TAL-ISTATISTIKA EWROPEA 19. Il-verifika sabet li l-Kodiċi ta’ Prattika ġiet implimentata b’mod parzjali biss u li l-implimentazzjoni sħiħa tibqa’ sfida għal dawk kollha involuti kemm fil-livell Ewropew u kif ukoll fi ħdan l-Istati Membri. Il-Qorti eżaminat: (a) il-passi meħuda mill-2005 u r-raġunijiet għad-dewmien u l-ostakoli; (b) jekk l-għodda preżenti għall-valutazzjoni tal-implimentazzjoni tal-Kodiċi humiex adegwati; (c) jekk l-inizjattivi reċenti tal-Kummissjoni humiex suffiċjenti u sodisfaċenti. L-AZZJONIJIET MEĦUDA MILL-KUMMISSJONI U L-EUROSTAT MILL-2005 MA KINUX SUFFIĊJENTI BIEX TINKISEB IMPLIMENTAZZJONI SĦIĦA TAL-KODIĊI IL-KODIĊI TA’ PRATTIKA TIFFISSA STANDARDS LI JITOLBU AKTAR ATTENZJONI 20. Il-Kodiċi ta’ Prattika [12] tiffissa l-istandards għall-iżvilupp, il-produzzjoni u t-tixrid tal-istatistika Ewropea. Il-Kodiċi kienet żviluppata b’riżultat ta’ talba mill-Kunsill f’Ġunju tal-2004 [13] wara l-problemi biċ-ċifri dwar l-iżbilanċ u d-dejn tal-gvern Grieg [14]. 21. L-intenzjoni tal-Kodiċi ta’ Prattika hija li jiġi żgurat li l-istatistika Ewropea tissodisfa l-bżonnijiet tal-utenti permezz ta’ proċess ta’ produzzjoni effiċjenti li jitwettaq f’ambjent istituzzjonali kredibbli li jiggarantixxi indipendenza professjonali. Fiha hemm 15-il prinċipju li jkopru mhux biss l-ambjent istituzzjonali imma wkoll il-proċessi tal-istatistika u r-riżultati tal-istatistika (ara l-Kaxxa 1). Kull prinċipju għandu bejn tlieta u disa’ indikaturi ta’ prattika tajba biex jidentifika l-livell ta’ konformità mal-prinċipju. KAXXA 1 IL-PRINĊIPJI TAL-KODIĊI TA’ PRATTIKA FIL-QOSOR Sors: Il-Qorti Ewropea tal-Awdituri. Il-Kodiċi ta’ Prattika — 15-il Prinċipju | Ambjent istituzzjonali | 1 Indipendenza Professjonali L-indipendenza professjonali tiżgura l-kredibilità | 2 Mandat għall-ġbir tad-data Mandat ċar stabbilit bil-liġi li jippermetti l-ġbir ta’ informazzjoni | 3 Adegwatezza tar-Riżorsi Riżorsi suffiċjenti biex ir-rekwiżiti tal-istatistika jiġu sodisfatti | 4 Impenn tal-kwalità It-titjib kontinwu tal-kwalità tal-proċess u tal-prodott | 5 Kunfidenzjalità tal-Istatistika Il-garanzija tal-privatezza lill-fornituri tad-data | 6 Imparzjalità u oġġettività Ir-rispett tal-indipendenza xjentifika u t-trattament ugwali tal-utenti | Proċessi tal-istatistika | 7 Metodoloġija Soda Għodda u għarfien adegwati | 8 Proċeduri tal-Istatistika Adegwati Proċeduri adegwati applikati mill-ġbir ta’ data sal-validazzjoni tad-data | 9 Piż mhux eċċessiv fuq il-Wiġġieba Il-monitoraġġ u t-tnaqqis tal-piż tat-tweġib | 10 Kosteffettività Il-monitoraġġ tal-użu tar-riżorsi u l-introduzzjoni tat-titjib | Riżultati tal-Istatistika | 11 Relevanza L-issodisfar tal-bżonnijiet tal-utenti u l-monitoraġġ tas-sodisfazzjoni tal-utent | 12 Preċiżjoni u Affidabbiltà Il-preżentazzjoni tar-realtà b’mod preċiż u affidabbli | 13 Puntwalità Li jintlaħqu l-istandards fir-rigward tal-pubblikazzjoni puntwali tal-istatistika | 14 Koerenza u Komparabilità L-istatistika hija konsistenti internament, matul iż-żmien u kumparabbli bejn ir-reġjuni u l-pajjiżi | 15 Aċċessibbiltà u ċarezza Preżentazzjoni ċara, tixrid adegwat u aċċess imparzjali | 22. Il-Bord Konsultattiv Ewropew għall-Governanza tal-Istatistika (ESGAB) huwa korp ta’ esperti ta’ livell għoli li għandu l-kompitu li jipprovdi ħarsa ġenerali indipendenti dwar il-Eurostat u l-SSE fl-intier tagħha fir-rigward tal-implimentazzjoni tal-Kodiċi ta’ Prattika (ara l-Kaxxa 2). S’issa, l-ESGAB iffoka fuq tlieta [15] mill-15-il prinċipju tal-Kodiċi, u rrapporta [16] li filwaqt li sar progress fl-implimentazzjoni tal-Kodiċi, l-aspettativi tiegħu dwar il-pass tal-progress ma ntlaħqux. KAXXA 2 IL-BORD KONSULTATTIV EWROPEW GĦALL-GOVERNANZA TAL-ISTATISTIKA (ESGAB) IL-VALUTAZZJONI TAL-IMPLIMENTAZZJONI TAL-KODIĊI TA’ PRATTIKA Stabbilit fl-2009, il-kompitu prinċipali tal-ESGAB huwa li jirrapporta lill-Parlament Ewropew u lill-Kunsill dwar l-implimentazzjoni tal-Kodiċi ta’ Prattika "peress li jirrelata mal-Kummissjoni (Eurostat)" inkluża "valutazzjoni tal-implimentazzjoni tal-Kodiċi ta’ Prattika fis-Sistema Ewropea tal-Istatistika fit-totalità tiegħu" (ara l-Artikolu 2 tad-Deċiżjoni li tistabbilixxi l-ESGAB). Ir-rwol tal-ESGAB huwa konsultattiv u m’għandux setgħat ta’ sorveljanza. Is-seba’ membri tal-Bord jintgħażlu minn fost esperti li għandhom kompetenza eċċellenti fil-qasam tal-istatistika. Huma jwettqu d-doveri tagħhom fil-kapaċità personali tagħhom u għandhom jaġixxu b’mod indipendenti. Il-membri tal-ESGAB ma jircivux salarju u ħafna minnhom għadhom attivi professjonalment. Il-Eurostat għandu Segretarju full-time disponibbli li jrid jaġixxi skont l-istruzzjonijiet tal-Bord u indipendentement mill-Kummissjoni. Il-Eurostat għandu l-istatus ta’ osservatur u normalment fil-laqgħat huwa rrappreżentat mid-Direttur Ġenerali tiegħu u d-Deputat Direttur Ġenerali tiegħu. L-ESGAB iltaqa’ għall-ewwel darba f’Marzu 2009, kellu minn sitt sa seba’ laqgħat ta’ ġurnata kull sena u ppubblika r-rapport annwali l-aktar reċenti tiegħu f’Diċembru 2011. Sors: Il-Qorti Ewropea tal-Awdituri. 23. F’Settembru 2001, il-Kumitat tal-SSE [17] approva bidliet limitati fil-Kodiċi ta’ Prattika. Il-Figura 1 tagħti l-istorja tal-Kodiċi ta’ Prattika fil-qosor. FIGURA 1 L-ISTORJA TAL-KODIĊI TA’ PRATTIKA +++++ TIFF +++++ Sors: Il-Qorti Ewropea tal-Awdituri. IL-KUMMISSJONI DAMET MA’ ĦADET AZZJONI BIEX TIPPERSWADI LILL-GVERNIJIET BIEX JIKKONFORMAW MAL-KODIĊI 24. F’Mejju 2005, il-Kummissjoni rrakkomandat [18] li l-Istati Membri jiżguraw li l-prinċipji tal-Kodiċi jiġu rispettati mill-awtoritajiet tal-istatistika tagħhom u biex jiżguraw li s-servizzi tal-istatistika tagħhom huma organizzati u riċerkati b’mod professjonali biex l-istatistika Ewropea tkun prodotta b’manjiera li tiggarantixxi l-indipendenza, l-integrità u l-obbligu ta’ rendikont. Barra minn hekk, l-Istati Membri ġew mistiedna jagħtu l-informazzjoni neċessarja sabiex il-Kummissjoni tkun tista’ timmonitorja l-konformità mal-kodiċi [19]. 25. Il-Kummissjoni damet sal-2011 biex tħabbar [20] li ħa tipproponi li l-Istati Membri għandhom jikkommettu rwieħhom b’mod formali, abbażi tal-Kodiċi ta’ Prattika, biex jieħdu l-passi kollha neċessarji biex jippreżervaw il-fiduċja fl-istatistika tagħhom u biex jimmonitorjaw l-implimentazzjoni tal-Kodiċi permezz tal-hekk imsejħa "Impenji dwar il-Fiduċja fl-Istatisika" (ara l-paragrafi 60 sa 64). IR-RAPPORT 2008 TAL-KUMMISSJONI MA IDENTIFIKAX LI L-INDIPENDENZA PROFESSJONALI MA KINITX ŻGURATA FL-SSE FL-INTIER TAGĦHA 26. Ladarba l-Kodiċi ta’ Prattika ġiet promulgata, il-Kummissjoni u l-Eurostat iffukaw fuq il-promozzjoni tal-implimentazzjoni tagħha permezz ta’ koperazzjoni ma’ u sostenn lill-Uffiċċji Nazzjonali tal-Istatistika (NSIs). Għal dak l-iskop, il-Eurostat organizza reviżjonijiet mill-pari li twettqu f’31 NSI tal-Istati Membri tal-UE u l-pajjiżi tal-EFTA [21] u fil-Eurostat matul il-perjodu tal-2006 sa kmieni fl-2008. 27. Dawn ir-reviżjonijiet mill-pari saru biss fl-NSIs u r-rwol ta’ koordinazzjoni tagħhom fi ħdan is-sistemi nazzjonali tal-istatistika u ffukaw fuq l-indikaturi tal-Kodiċi li għandhom x’jaqsmu mal-ambjent instituzzjonali. It-Tabella 1 turi r-riżultati ta’ dawn il-valutazzjonijiet. Ir-reviżjonijiet mill-pari ma vvalutawx jekk l-NSIs ikkonformawx mal-indikaturi tal-Kodiċi li huma relatati mal-proċessi tal-istatistika. Il-biċċa l-kbira tal-indikaturi relatati mar-riżultati tal-istatistika ma ġewx koperti. Minkejja dan il-lista ta’ azzjonijiet ta’ titjib fir-rapporti tar-reviżjonijiet mill-pari indirizzat il-prinċipji kollha tal-Kodiċi. Dawk l-azzjonijiet li kellhom x’jaqsmu mal-proċessi u r-riżultati tal-istatistika kienu unikament ibbażati fuq ir-riżultati tal-valutazzjonijiet proprji mwettqa mill-NSIs. TABELLA 1 Ir-Riżultati tal-eżerċizzju tar-reviżjoni mill-pari (2006 sa kmieni fl-2008 [221]) Sors: Il-Qorti Ewropea tal-Awdituri abbażi tar-rapporti tar-reviżjonijiet bejn il-pari. NSI | Indikaturi "milħuqa fil-biċċa l-kbira" jew "milħuqa b’mod sħiħ" | Indikaturi "parzjalment milħuqa" | Indikaturi "mhux milħuqa" | NSIs li kellhom l-indikaturi kollha milħuqa L-Awstrija | 35 | 0 | 0 | Il-Finlandja | 35 | 0 | 0 | In-Norveġja | 35 | 0 | 0 | L-Isvezja | 35 | 0 | 0 | Ir-Renju Unit | 35 | 0 | 0 | NSIs li kellhom l-indikaturi milħuqa parzjalment Ir-Repubblika Ċeka | 33 | 2 | 0 | Id-Danimarka | 33 | 2 | 0 | Franza | 33 | 2 | 0 | L-Italja | 33 | 2 | 0 | Il-Litwanja | 33 | 2 | 0 | Il-Portugall | 33 | 2 | 0 | Is-Slovakkja | 33 | 2 | 0 | Spanja | 33 | 2 | 0 | Il-Pajjiżi l-Baxxi | 32 | 3 | 0 | Il-Polonja | 32 | 3 | 0 | Is-Slovenja | 32 | 3 | 0 | L-Isvizzera | 32 | 3 | 0 | Il-Ġermanja | 31 | 4 | 0 | L-Irlanda | 31 | 4 | 0 | L-Ungerija | 29 | 6 | 0 | Il-Latvja | 29 | 6 | 0 | Ir-Rumanija | 29 | 6 | 0 | L-Estonja | 26 | 9 | 0 | Il-Greċja | 26 | 9 | 0 | Il-Lussemburgu | 24 | 11 | 0 | NSIs li kellhom xi indikaturi mhux milħuqa Il-Bulgarija | 27 | 7 | 1 | Il-Liechtenstein | 27 | 7 | 1 | Malta | 23 | 11 | 1 | L-Islanda | 28 | 5 | 2 | Ċipru | 25 | 8 | 2 | Il-Belġju | 24 | 9 | 2 | 28. Abbażi tar-riżultati tar-reviżjonijiet bejn il-pari fost il-membri tal-SSE, f’Ottubru tal-2008 l-Kummissjoni rrappurtat dwar l-implimentazzjoni tal-Kodiċi [22], u kkonkludiet li l-"istrateġija awtoregolatorja taħdem tajjeb ħafna". Ir-rapport enfasizza l-bżonn għal azzjoni ulterjuri imma, fir-rigward ta’ indipendenza u oġġettività professjonali, qal dan li ġej: "L-indipendenza minn indħil politiku u ndħil estern ieħor fil-produzzjoni u t-tixrid tal-istatistika Ewropea u l-għażla oġġettiva ta’ metodi, għejun u tekniki jidhru, fil-prattika, li huma żgurati fis-SSE kollha." Madankollu, avvenimenti sussegwenti li sar rapport dwarhom mill-Kummissjoni f’Jannar 2010 [23] wrew li dan ma kienx il-każ. 29. Fl-2011, fir-rapport annwali tagħha l-ESGAB innutat li fir-rigward tal-prinċipju ta’ indipendenza professjonali l-liġijiet dwar l-istatistika ġew modernizzati u t-trasparenza żdiedet mill-2009 ’l hawn f’diversi pajjiżi, imma li l-indipendenza professjonali mhijiex żgurata fl-SSE fl-intier tagħha. Id-dettalji mir-rapport abbażi ta’ din l-evalwazzjoni jinstabu fil-Kaxxa 3. KAXXA 3 IS-SEJBIET TAL-ESGAB DWAR L-INDIPENDENZA PROFESSJONALI Nofs il-membri tas-Sistema tal-Istatistika Ewropea jikkunsidraw l-ambjent isituzzjonali tagħhom ħieles minn restrizzjonijiet fil-prinċipju ta’ indipendenza professjonali. F’erba’ pajjiżi — il-Ġermanja, il-Greċja, il-Latvja, l-Isvizzera — ġew osservati diffikultajiet fl-immodernizzar tal-liġi tal-istatistika jew fl-implimentazzjoni tagħha. L-ESGAB jinnota li tliet pajjiżi — id-Danimarka, il-Polonja u r-Rumanija — m’għandhom l-ebda pjanijiet konkreti biex jimmodernizzaw il-liġi tal-istatistika tagħhom, allavolja ma jistax jiġi kkunsidrat li l-leġiżlazzjoni preżenti hija kompletament konformi mal-Kodiċi. Fi tmien pajjiżi, il-proċess tat-teħid tad-deċiżjonijiet li għandu x’jaqsam mal-allokazzjoni tar-riżorsi jitqies bħala riskju għall-indipendenza professjonali. L-ESGAB jinnota li kien hemm diversi episodji reċenti fejn il-Kap tal-NSI tbiddel wara elezzjoni. Fi 11-il pajjiż ġie meqjus li r-regoli tal-ħatra u tat-tneħħija tal-ogħla maniġment kienu adegwati. Madankollu, fi tmien pajjiżi ġiet osservata l-ambigwità jew l-implimentazzjoni fil-prattika ma kinitx meqjusa sodisfaċenti. Sors: Ir-Rapport Annwali tal-ESGAB, p. 7 u 8. IL-EUROSTAT FIL-PREŻENT JIMMONITORJA R-RAPPURTAR TAL-NSIS FUQ AZZJONIJIET TA’ TITIJIB MINGĦAJR MA JIKKONFERMA L-IMPLIMENTAZZJONI TAGĦHOM 30. Wara s-sensiela tar-reviżjonijiet bejn il-pari tal-2006 sal-2008, il-Eurostat immonitorja l-implimentazzjoni tal-azzjonijiet ta’ titjib miftiehma mill-NSIs bħala segwitu għar-reviżjonijiet bejn il-pari [24]. Il-Eurostat jibbaża l-monitoraġġ tiegħu fuq ir-risposti tal-NSIs għall-kwestjonarji annwali. Meta beda l-monitoraġġ fl-2008 kienu diġà tlestew 191 azzjoni filwaqt li 677 azzjoni kienu għadhom pendenti. Sa Marzu 2011 [25], 273 azzjoni [26] ma kinux tlestew. Il-Figura 2 turi l-progress lejn it-tlestija tal-azzjonijiet ta’ titjib mill-NSIs. L-istat dettaljat ta’ tlestija jintwera fl-Anness. 31. Għal xi wħud mill-azzjonijiet irrappurtati bħala "lesti" mill-NSIs, il-Eurostat ma jafx ir-riżultat finali attwali, minħabba li ma ngħataw ebda dettalji jew spjegazzjonijiet ulterjuri. Barra minn hekk, l-NSIs jirrappurtaw li 116-il azzjoni għadhom għaddejjin u m’għandhomx skadenza speċifika, u għalhekk huwa diffiċli biex jiġi valutat il-progress. 32. Għal bosta mill-NSIs, għaddew ħames snin jew aktar minn meta saret ir-reviżjoni bejn il-pari. Konklużjonijiet dwar l-istatus preżenti tal-implimentazzjoni tal-Kodiċi ta’ Prattika, ibbażati biss fuq ir-rappurtar tal-progress tal-azzjonijiet ta’ titjib miftiehma waqt ir-reviżjonijiet bejn il-pari, mhumiex affidabbli. FIGURA 2 IT-TLESTIJA TAL-AZZJONIJIET TA’ TITJIB KIF IRRAPPURTAT MILL-2008 ’L HAWN +++++ TIFF +++++ Sors: Eurostat; it-total tal-azzjonijiet li għad fadal ma jinkludix żewġ azzjonijiet oħra stabbiliti fl-2011. IL-KUMMISSJONI NFISHA S’ISSA GĦADHA MA TIKKONFORMAX KOMPLETAMENT MAL-KODIĊI TA’ PRATTIKA 33. Fir-rakkomandazzjoni tagħha tal- 25 ta’ Mejju 2005, il-Kummissjoni inkarigat ruħha li tiżgura li l-Eurostat ikollu jirrispetta l-prinċipji tal-Kodiċi u li l-Eurostat irid ikun organizzat u jwettaq ir-riċerka professjonalment biex jipproduċi statistika Ewropea b’mod li jiggarantixxi l-indipendenza, l-integrità u l-obbligu ta’ rendikont. ID-DEĊIŻJONI TAL-KUMMISSJONI TAL-1997 DWAR IR-RWOL TAL-EUROSTAT MHIJIEX KONFORMI MAL-KODIĊI U LANQAS MAR-REGOLAMENT DWAR L-ISTATISTIKA EWROPEA 34. F’April 2011, il-Kummissjoni ħabbret l-intenzjoni tagħha li temenda d-Deċiżjoni tagħha tal-1997 dwar ir-rwol tal-Eurostat [27]. Id-deċiżjoni tal-1997 mhijiex kompletament konformi mal-prinċipji introdotti mill-Kodiċi ta’ Prattika fl-2005. B’mod partikolari, m’hemm ebda referenza ta’ xejn għall-prinċipju tal-indipendenza professjonali (il-Prinċipju 1 tal-Kodiċi). Id-deċiżjoni tal-Kummissjoni tagħti lill-Eurostat "awtonomija teknika" biss. Hija siekta dwar ir-rwol tad-Direttur Ġenerali tal-Eurostat u ma tiddefinixxix it-tifsira tat-titolu ta’ "Kap Statistiku tal-Unjoni Ewropea" attribwit lilu fis-snin reċenti. 35. Barra min hekk, id-Deċiżjoni tal-1997 għadha ma saritx konformi mar-Regolament tal-2009 dwar l-istatistika Ewropea. L-Artikolu 6 tar-Regolament tal-2009 jafda lill-Eurostat bir-responsabbiltà assoluta għall-iżvilupp, il-produzzjoni u t-tixrid tal-istatistika Ewropea. B’kuntrast ma’ dan, id-Deċiżjoni tal-Kummissjoni tistipola fl-Artikolu 6 tagħha li l-Kummissjoni tista’ tiddeċiedi li servizzi għajr dawk tal-Eurostat għandhom jipparteċipaw fil-proċess ta’ produzzjoni tal-istatistika, u f’liema attivitajiet u safejn u sakemm. Il-konsegwenza hija li għalkemm il-Eurostat huwa fdat bir-responsabbiltà ewlenija biex jipproduċi l-istatistika, Direttorati Ġenerali oħra qed jipproduċuha wkoll fil-preżent. L-INDIPENDENZA TAL-EUROSTAT HIJA DEFINITA B’MOD ANQAS ĊAR MINN DIK TAL-OLAF 36. Il-verifika kkumparat l-istatus mogħti lill-Eurostat mill-Kummissjoni mal-istatus mogħti lill-Uffiċċju Ewropew Kontra l-Frodi (OLAF). Bħall-Eurostat, l-OLAF huwa Direttorat Ġenerali tal-Kummissjoni imma bl-aspettattiva li jaġixxi kompletament b’mod indipendenti meta jwettaq il-kompiti tiegħu. 37. B’kuntrast mad-Deċiżjoni tal-Kummissjoni tal-1997 dwar il-Eurostat, id-Deċiżjoni tal-Kummissjoni tal-1999 dwar l-OLAF [28] fiha dispożizzjonijiet dettaljati dwar il-protezzjoni tal-indipendenza operazzjonali tal-Uffiċċju u d-Direttur Ġenerali tiegħu, u b’mod partikolari: (a) obbligu espliċitu għad-Direttur Ġenerali biex ma jitlobx jew jieħu istruzzjonijiet mill-Kummissjoni, ebda gvern jew kwalunkwe istituzzjoni jew korp ieħor; (b) kumitat ta’ sorveljanza biex jipproteġi lill-Uffiċċju minn interferenza bla bżonn; (c) mandat ta’ żmien fiss li jista’ jerġa’ jiġġedded għad-Direttorat Ġenerali; (d) proċess ta’ għażla li jeħtieġ opinjoni favorevoli mill-kumitat ta’ sorveljanza fir-rigward tal-kwalifika tal-kandidati li jitpoġġew fuq lista mqassra għall-kariga ta’ Direttur Ġenerali; (e) awtorizzazzjoni mill-Parlament Ewropew u l-Kunsill, qabel ma l-Kummissjoni taħtar lid-Direttur Ġenerali. ITTIEĦDU PASSI PRATTIĊI BIEX TIĠI ŻGURATA L-INDIPENDENZA PROFESSJONALI TAL-EUROSTAT IMMA D-DEĊIŻJONI L-ĠDIDA LI ĠEJJA TAL-KUMMISSJONI DWAR IR-RWOL TAL-EUROSTAT GĦANDHA TIKKONSOLIDA L-PROGRESS 38. Fil-prattika, il-Kummissjoni ħadet passi sabiex l-indipendenza professjonali tal-Eurostat tiġi aktar żgurata. B’mod partikolari, id-Direttur Ġenerali preżenti ġie rreklutat fl-2008 permezz ta’ proċedura li kienet miftuħa għal kandidati esterni. B’mod simili, il-Kummissjoni l-proċeduri ta’ reklutaġġ reċenti għad-Diretturi tal-Eurostat fetħithom għal kandidati esterni. 39. Madankollu, progress bħal dan jibqa’ fraġli sakemm ma jiġix stipulat b’mod ċar fid-dispożizzjonijiet legali relevanti. Sakemm ma jiġix stipulat mod ieħor fid-deċiżjoni tagħha li ġejja dwar ir-rwol tal-Eurostat, il-Kummissjoni żżomm l-għażla li timla l-ogħla pożizzjonijiet tal-maniġment (Direttur Ġenerali u Diretturi) fil-Eurostat permezz tat-trasferiment ta’ uffiċjali għolja minn karigi oħra fi ħdan il-Kummissjoni mingħajr ma tippubblika l-avviż tal-post vakanti minn qabel. 40. Barra min hekk, il-fatt li proporzjon sinifikanti tal-krediti operazzjonali tal-Eurostat ġej minn subdelegazzjonijiet minn Direttorati Ġenerali oħra tal-Kummissjoni [29] jmur kontra l-Prinċipji 1 (Indipendenza Professjonali) u 3 (Adegwatezza tar-Riżorsi) tal-Kodiċi ta’ Prattika, minħabba li finanzjarjament il-Eurostat issir parzjalment dipendenti fuq servizzi oħra tal-Kummissjoni. 41. F’Ġunju 2012, deċiżjoni dwar jekk il-Eurostat u/jew Direttorati Ġenerali oħra għandhomx il-kompitu li jwettqu investigazzjonijiet biex jistabbilixxu l-eżistenza tal-miżrappreżentazzjonijiet ta’ data dwar id-defiċit u d-dejn bl-iskop li jimponi l-multi, kienet għadha pendenti [30]. IL-EUROSTAT S’ISSA GĦADU MA GĦELIBX IL-PROBLEMI FL-IMPLIMENTAZZJONI TIEGĦU STESS TAL-KODIĊI 42. Mir-rappurtar intern tal-Eurostat lill-ESGAB, jidher li, minn Marzu 2011, 27 mis-69 azzjoni ta’ titjib miftiehma fir-rapport tar-reviżjoni bejn il-pari tal-2007 [31] kienu għadhom pendenti. Id-dettalji qed jintwerew fit-Tabella 2 li tagħti wkoll ħarsa ġenerali lejn l-implimentazzjoni tar-rakkomandazzjonijiet li saru mill-ESGAB mill-2009 ’l hawn. TABELLA 2 IMPLIMENTAZZJONI TAL-AZZJONIJIET TA’ TITJIB MILL-EUROSTAT (MINN MARZU 2011) Sors: Informazzjoni mogħtija lill-ESGAB mill-Eurostat. Stat ta’ implimentazzjoni skont ir-rappurtar tal-Eurostat | Għadd ta’ azzjonijiet miftiehma skont ir-reviżjoni bejn il-pari fl-2007 | Għadd tar-rakkomandazzjonijiet ta’ ESGAB maħruġa fir-rapporti tagħha tal-2009 u l-2010 | Implimentazzjoni sa Marzu 2009 (1)Azzjonijiet li tlestew | 35 | | Implimentazzjoni minn April 2009 ’l hawn Azzjonijiet iffinalizzati Din l-azzjoni tlestiet | 3 | 5 | Mhuwiex ippjanat aktar xogħol fuq din il-kwistjoni | 3 | 0 | Mhux relevanti aktar | 1 | 0 | (2)Azzjonijiet totali ffinalizzati | 7 | 5 | Azzjonijiet pendenti Huwa meqjus li dan ix-xogħol għadu għaddej u m’għandu ebda skadenza speċifika | 10 | 15 | Ix-xogħol qiegħed miexi kif ippjanat u żmienu għadu m’għalaqx | 10 | 4 | Kien hemm id-dewmien ġewwa l-Eurostat | 3 | 0 | Progress ulterjuri issa jiddependi fuq l-awtoritajiet ’il barra mill-Eurostat | 2 | 0 | Ix-xogħol ġie inkluż ġo azzjoni ġdida | 1 | 0 | In-nuqqas ta’ dikjarazzjoni ċara dwar l-istatus ta’ implimentazzjoni | 1 | 0 | (3)Azzjonijiet totali pendenti | 27 | 19 | TOTAL FINALI (1+2+3) | 69 | 24 | 43. Din il-verifika sabet li l-Eurostat għandu diffikultatjiet biex jimplimenta l-prinċipju 6 tal-Kodiċi (Imparzjalità u Oġġettività) b’mod sħiħ fir-rigward tal-aċċess imparzjali tal-utenti għad-data. Jeżistu eċċezzjonijiet għall-applikazzjoni tal-Kodiċi u l-prinċipju ta’ imparzjalità, notevolment b’konnessjoni mal-Proċedura ta’ Żbilanċ Eċċessiv (EDP) [32] fejn il-ħin ta’ meta għandha tinqasam l-informazzjoni fi ħdan il-Kummissjoni mhuwiex konformi mal-Protokoll dwar l-aċċess imparzjali tal-utenti għad-data tal-Eurostat (Protocol on impartial access to Eurostat data for users) [33]. 44. Fir-rigward ta’ Direttorati Ġenerali oħra tal-Kummissjoni, il-Eurostat għadu m’għelibx il-problema diġà deskritta fir-rapport tar-reviżjoni bejn il-pari tal-2007 [34] li dawn is-servizzi jiġbru d-data f’isimhom stess meta jħossu li l-Eurostat jista’ jkun li ma jirrispondix għar-rekwiżiti tagħhom. "Nuqqas ta’ kordinazzjoni bejn id-DĠs tal-Politika u l-Eurostat dwar ix-xogħol tal-istatistika" ġie nnotifikat mill-Eurostat u aċċettat mis-servizzi ċentrali tal-Kummissjoni bħala riskju kritiku trasversali fl-2010 u ġew varati għadd ta’ miżuri fl-2011 sabiex inaqqsuh. IL-VALUTAZZJONI TAL-ISTATUS TA’ IMPLIMENTAZZJONI TAL-KODIĊI TA’ PRATTIKA F’KULL PARTI TAL-SSE TIRRIKJEDI INFORMAZZJONI AĦJAR IR-REGOLAMENT DWAR L-ISTATISTIKA EWROPEA MA FIHX DISPOŻIZZJONIJIET DWAR PROĊEDURI TA’ KONFERMA TAL-KONFORMITÀ MAL-KODIĊI TA’ PRATTIKA 45. L-imsieħba fl-SSE huma mistennija jikkoperaw bir-rieda t-tajba. Ir-Regolament dwar l-istatistika Ewropea ma fiħx dispożizzjonijiet dwar proċeduri ta’ konferma tal-konformità mal-Kodiċi ta’ Prattika. Il-Proċedura ta’ Żbilanċ Eċċessiv (EDP) hija l-uniku qasam tal-istatistika fejn il-leġiżlatur ta s-setgħa u obbliga lill-Eurostat biex iwettaq xogħol tal-verifikazzjoni fuq il-post fl-Istati Membri [35]. JINĦTIEĠ APPROĊĊ KOMPRENSIV GĦAR-REVIŻJONIJIET BEJN IL-PARI 46. Ir-reviżjonijiet bejn il-pari jibqgħu l-aktar għodda importanti ta’ valutazzjoni indipendenti tal-istatus tal-implimentazzjoni tal-Kodiċi mill-Eurostat u l-NSIs. Hemm previżjoni ta’ sensiela oħra ta’ reviżjonijiet bejn il-pari fl-2013 imma f’Ġunju 2012 id-deċiżjonijiet dwar meta u kif għandhom jiġu varati għadhom pendenti. Dawn ir-reviżjonijiet se jkollhom bżonn jindirizzaw dawk il-prinċipji li ġew koperti s’issa fuq livell limitat biss (ara t-Tabella 3). 47. Ir-reviżjonijiet bejn il-pari tal-2006–08 segwew metodoloġija komuni li ffukat fuq il-parti tal-Kodiċi dwar l-"Ambjent istituzzjonali". Prinċipji oħra ġew koperti biss permezz ta’ valutazzjonijiet proprji. Fl-2011, it-Task Force "Sponsorship on Quality" (sponsorship fuq il-kwalità) iffinalizzat Qafas tal-Assigurazzjoni tal-Kwalità (QAF) li għandu x’jaqsam mal-proċessi tal-istatistika u r-riżultati tal-istatistika. Dan jidentifika attivitajiet/metodi/għodda possibbli li jistgħu jagħtu gwida u evidenza għall-implimentazzjoni tal-indikaturi tal-Kodiċi. Il-Kumitat tal-SSE għadu ma ddeċidiex dwar kif għandu juża l-QAF. TABELLA 3 DESKRIZZJONI TAL-15-IL PRINĊIPJU TAL-KODIĊI Sors: Il-Qorti Ewropea tal-Awdituri. (√ = kopert) Il-Prinċipji tal-Kodiċi ta’ Prattika adottati fl-2005 | Valutazzjonijiet proprji 2005-06 | Reviżjonijiet bejn il-Pari 2006–08 | Pjanijiet ta’ Azzjoni 2007-08 | Monitoraġġ ta’ pjanijiet ta’ Azzjoni mill-2008 ’l hawn | Valutazzjonijiet annwali tal-ESGAB mill-2009 ’l hawn | Ambjent istituzzjonali | 1.Indipendenza professjonali | √ | √ | √ | √ | √ | 2.Mandat għall-ġbir tad-data | √ | √ | √ | √ | X | 3.Adegwatezza tal-kontrolli | √ | √ | √ | √ | √ | 4.Impenn lejn il-kwalità | √ | √ | √ | √ | √ | 5.Kunfidenzjalità tal-istatistika | √ | √ | √ | √ | X | 6.Imparzjalità u oġġettività | √ | √ | √ | √ | X | Proċessi tal-istatistika | 7.Metodoloġija soda | √ | X | √ | √ | X | 8.Proċeduri tal-istatistika adegwati | √ | X | √ | √ | X | 9.Piż mhux eċċessiv fuq il-wiġġieba | √ | X | √ | √ | X | 10.Kosteffettività | √ | X | √ | √ | X | Riżultati tal-istatistika | 11.Relevanza | √ | X | √ | √ | X | 12.Preċiżjoni u affidabbiltà | √ | X | √ | √ | X | 13.Puntwalità | √ | X | √ | √ | X | 14.Koerenza u komparabbiltà | √ | X | √ | √ | X | 15.Aċċessibbiltà u ċarezza | √ | √ | √ | √ | X | 48. Proċeduri oħra tal-istatistika (eż. l-uffiċċji reġjonali tal-istatistika) jew fornituri tad-data amministrattiva użata għar-rappurtar dwar l-istatistika (eż. il-ministeri tal-finanzi) ma ġewx koperti mill-ewwel sensiela ta’ reviżjonijiet bejn il-pari (ara l-Figura 3) u għad iridu jiġu koperti f’reviżjonijiet futuri. 49. It-twettiq ta’ reviżjonijiet fuq bażi orizzontali mifruxa mal-organizzazzjoni biss ma tippermettix l-assigurazzjoni li s-sistemi joperaw bl-istess manjiera fl-oqsma tal-istatistika kollha ta’ NSI. Minħabba li hemm ’il fuq minn 100 qasam tal-istatistika, se jkun impossibli li wieħed ikoprihom kollha f’daqqa. Reviżjonijiet bejn il-pari rikorrenti li kull sena jiċċekkjaw numru limitat ta’ oqsma speċifiċi tal-istatistika, jistgħu jkunu soluzzjoni. Għalkemm ma jistgħux jiġu kkumparati b’mod dirett fl-ambitu u fl-approċċ, il-Eurosat diġà għandu xi esperjenza fl-organizzazzjoni ta’ reviżjonijiet rikorrenti fil-qafas tal-attivitajiet ta’ evalwazzjoni tiegħu. FIGURA 3 KOPERTURA TAR-REVIŻJONIJIET BEJN IL-PARI TAL-2006–08 +++++ TIFF +++++ Sors: Il-Qorti Ewropea tal-Awdituri. 50. Fl-ewwel sensiela t-timijiet tar-reviżjonijiet bejn il-pari kellhom tliet membri, tnejn mill-NSIs u wieħed mill-Eurostat. L-ESGAB irrakkomanda [36] li r-reviżjonijiet bejn il-pari għandhom jitwettqu minn tim tar-reviżjoni bejn il-pari awtonomu u li s-sett il-ġdid tar-reviżjonijiet bejn il-pari għandu jkun aktar issemplifikat u standardizzat minn dawk ta’ qabel. L-inklużjoni tar-reviżjonijiet bejn il-pari li ma jappartjenux għall-SSE kieku ssaħħaħ l-indipendenza u l-kredibilità tar-reviżjonijiet. L-ESGAB TIKSEB INFORMAZZJONI MILL-ISTATI MEMBRI FUQ BAŻI VOLONTARJA 51. Id-deċiżjoni li tistabbilixxi lill-ESGAB ma tistipulax il-mod ta’ kif għandha tikseb il-bażi fattwali għall-valutazzjonijiet annwali tagħha dwar l-istat ta’ implimentazzjoni tal-Kodiċi. Meta wieħed iqis ir-rapporti annwali ta’ monitoraġġ tal-Eurostat, l-ESGAB żviluppa l-għodda tiegħu stess biex jiġbor aktar informazzjoni. Huwa bagħat kwestjonarji lill-NSIs u lill-partijiet interessati, stieden rappreżentanti mill-ogħla maniġment tal-NSIs għal-skambji qosra ta’ opinjonijiet (djalogi bejn il-pajjiżi), u kiteb ittri lill-gvernijiet nazzjonali biex jitlobhom kjarifiki dwar il-konformità tagħhom mal-Kodiċi. 52. Fir-rapport 2011 tiegħu l-ESGAB saħaq li hemm diffikultà biex tinkiseb informazzjoni fattwali dwar kif il-Kodiċi hija implimentata fil-prattika. Skont l-arranġamenti preżenti u meta wieħed jikkunsidra r-riżorsi limitati (ara l-Kaxxa 2), l-ambitu tal-monitoraġġ tal-ESGAB żgur se jibqa’ limitat. L-INIZJATTIVI REĊENTI TAL-KUMMISSJONI QED JIMXU FID-DIREZZJONI T-TAJBA IMMA MA JINDIRIZZAWX IL-KWISTJONIJIET KOLLHA KKONĊERNATI 53. F’April 2011, il-Kummissjoni ħarġet il-komunikazzjoni intitolata "Lejn immaniġġjar sod tal-kwalità għall-Istatistika Ewropea [37]". Il-komunikazzjoni suppost li kellha tuża l-esperjenzi miksuba matul il-kriżi finanzjarja. Il-Kummissjoni ħabbret l-intenzjoni tagħha li timplimenta approċċ ta’ prevenzjoni fil-verifikazzjoni tal-istatistika finanzjarja tal-gvernijiet u biex issaħħaħ aktar il-governanza tal-SSE permezz ta’ għadd ta’ proposti. L-APPROĊĊ TA’ PREVENZJONI GĦALL-VERIFIKAZZJONI TAL-ISTATISTIKA FINANZJARJA TAL-GVERNIJIET (EDP) ĠIE VARAT FL-2011 54. Ir-Regolament dwar l-applikazzjoni tal-Protokoll dwar il-proċedura tal-iżbilanċ eċċessiv jirrikjedi li l-Eurostat iwettaq "fl-Istati Membri kollha żjarat regolari ta’ djalogu, kif ukoll żjarat metodoloġiċi eventwali". Wara d-dgħufijiet identifikati fid-defiċit tal-gvern u l-istatistika tad-dejn Grieg [38], is-setgħat tal-Eurostat ġew estiżi f’Lulju 2010 [39]. 55. Fir-rigward taż-żjarat metodoloġiċi, il-Eurostat ingħata setgħat simili għal dawk tal-verifika biex jikkonferma l-kontijiet li huma l-bażi tad-data rrappurtata mill-Istati Membri. Madankollu, dawn is-setgħat jistgħu jintużaw biss f’każijiet eċċezzjonali fejn ġew identifikati b’mod ċar riskji jew problemi sinifikanti fir-rigward tal-kwalità tad-data nnotifikata minn Stat Membru. S’issa dawn is-setgħat ġew applikati biss fil-valutazzjoni tal-kwalità tal-istatistika dwar l-iżbilanċ u d-dejn tal-gvern Grieg. 56. Sabiex jegħleb il-limitazzjonijiet imposti bil-karatteristika eċċezzjonali taż-żjarat metodoloġiċi, il-Eurostat fl-2011 vara tip ġdid ta’ żjarat, l-hekk imsejħa "żjarat ta’ djalogu [...] bikri" barra miż-żjarat ta’ djalogu standard. Żjarat bikrin huma speċifikament diretti lejn entitajiet li jfornu l-kontijiet li fuqhom hija bbażata d-data rrappurtata mill-Istati Membri. 57. Il-Eurostat jiffaċċa l-isfida doppja biex iżid kemm l-għadd u kif ukoll il-kwalità taż-żjarat ta’ djalogu tiegħu. It-titjib fil-kwalità se jimplika bilfors żjarat itwal. It-Tabella 4 turi li l-għadd ta’ żjarat ta’ djalogu żdied b’mod sinifikanti fl-2011. Madankollu, fi żmien il-verifika, ma kienx possibbli li tiġi vvalutata l-kwalità taż-żjarat bikrin u l-koperazzjoni tal-korpi tal-Istati Membri relevanti, minħabba li r-rapporti dwar iż-żjarat kienu għadhom mhux disponibbli. 58. Wara riorganizzazzjoni interna, mill- 1 ta’ Jannar 2012 Direttorat tal-Eurostat b’madwar 50 persunal, assenjat mill-ġdid internament, ġie ddedikat b’mod esklussiv għall-istatistika finanzjarja tal-gvernijiet. L-Istati Membri huma mistennija li jagħtu l-għajnuna lill-esperti fil-kontabilità nazzjonali fuq bażi volontarja [40]. F’Ottubru 2011, il-Eurostat kien stabbilixxa lista ta’ 30 espert minn 12-il Stat Membru. TABELLA 4 ŻJARAT TAL-EDP TAL-EUROSTAT FL-ISTATI MEMBRI Sors: Il-Qorti Ewropea tal-Awdituri abbażi ta’ informazzjoni mogħtija mill-Eurostat. Għadd ta’ "żjarat ta’ djalogu" | | 2006 | 2007 | 2008 | 2009 | 2010 | 2011 | Il-Belġju | 1 (jum) | | 1 (jum) | | 1 (jum) | | Il-Bulgarija | | | 1 (jumejn) | | 1 (jumejn) | 1 (4 ijiem) [7777] | Ir-Repubblika Ċeka | | 1 (jumejn) | | 1 (3 ijiem) | | 1 (jumejn) | Id-Danimarka | 1 (jum) | | 1 (jumejn) | | | 1 (jumejn) | Il-Ġermanja | | 1 (jum) | | 1 (jum) | | 1 (jumejn) [6666] | L-Estonja | | 1 (jumejn) | | 1 (jumejn) | | 1 (jumejn) | L-Irlanda | 1 (jumejn) | | 1 (jumejn) | | 1 (jumejn) | | Il-Greċja | 1 (jum) [9999] | | | | | 1 (3 ijiem) [7777] u 2 (3 ijiem u jumejn) | Spanja | | 1 (jumejn) | | 1 (jumejn) | | 1 (jumejn) | Franza | 1 (jum) | | 1 (jum) | | 1 (jum) | | L-Italja | | 1 (jumejn) | | 1 (jumejn) | | 1 (jumejn) | Ċipru | 1 (jum) | | 1 (jumejn) | | 1 (jum) | | Il-Latvja | 1 (jumejn) | | | 1 (jumejn) | | 1 (3 ijiem) | Il-Litwanja | 1 (jumejn) | | 1 (jumejn) | | 1 (jumejn) | | Il-Lussemburgu | 1 (jum) | | | 1 (jum) | | 1 (jum) | L-Ungerija | 1 (jumejn) | | 1 (jumejn) | | 1 (jumejn) | | Malta | 1 (jum) | | 1 (jum) | | 1 (jumejn) | | Il-Pajjiżi l-Baxxi | | 1 (jumejn) | | | 1 (jum) | 1 (jum) | L-Awstrija | | 1 (jumejn) | | 1 (jumejn) | | | Il-Polonja | | 1 (jumejn) | | 1 (jumejn) | | 1 (jumejn) | Il-Portugall | 1 (jumejn) | | 1 (jumejn) | | | 3 (jumejn, jumejn u jumejn) | Ir-Rumanija | | 1 (jumejn) | 1 (jumejn) | | 1 (jumejn) | 1 (3 ijiem) [7777] u 1 (3 ijiem) | Is-Slovenja | 1 (jumejn) | | 1 (jumejn) | | | 1 (jumejn) | Is-Slovakkja | | 1 (jumejn) | 1 (jumejn) | | | 1 (jumejn) | Il-Finlandja | | 1 (jumejn) | | | 1 (jumejn) | 1 (jumejn) | L-Isvezja | | 1 (jum) | | 1 (jumejn) | | 1 (jumejn) | Ir-Renju Unit | | 1 (jumejn) [8888] | | 1 (jumejn) | | 1 (3 ijiem) | Total | 13 (19-il jum) | 13 (24 jum) | 13 (23 jum) | 11 (21 jum) | 11 (18-il jum) | 21 (44 jum) u 3 (10 ijiem) [7777] | L-għadd ta’ "żjarat metodoloġiċi" | Il-Greċja | 2 (3 ijiem u 3 ijiem) | | 2 (jumejn u 5 ijiem) | 1 (3 ijiem) | 4 (3 ijiem, jumejn, 3 ijiem u 22 jum) | | Total Finali | 15 (25 jum) | 13 (24 jum) | 15 (30 jum) | 12 (24 jum) | 15 (48 jum) | 24 (54 jumejn) | 59. L-approċċ preżenti tal-Eurostat huwa li jtejjeb il-koperazzjoni mhux biss mal-NSIs imma wkoll mal-Istituzzjonijiet Supremi tal-Verifika (is-SAIs) fl-Istati Membri sabiex jikseb assigurazzjoni li d-data bikrija dwar il-finanzi pubbliċi (inklużi r-rapporti finanzjarji) hija skrutinizzata b’mod xieraq qabel ma tintuża għar-rappurtar tal-EDP. Il-Kumitat ta’ Kuntatt tas-SAIs stabbilixxa task force biex jesplora l-possibilitajiet għal koperazzjoni bejn is-SAIs, il-Eurostat u l-NSIs. IL-KUMMISSJONI ĦABBRET TISĦIĦ FIL-GOVERNANZA TAS-SISTEMA STATISTIKA EWROPEA 60. F’April 2011, il-Kummissjoni ħabbret [41] żewġ inizjattivi kbar għat-tisħiħ tal-qafas ta’ governanza tal-SSE: proposta dwar "emendi mmirati" għar-Regolament dwar l-istatistika Ewropea u l-hekk imsejħa "Impenji dwar il-Fiduċja fl-Istatisika", għodda ġdida għal implimentazzjoni effettiva tal-Kodiċi ta’ Prattika. F’April 2012, il-Kummissjoni ppreżentat proposta leġiżlattiva lill-Parlament Ewropew u lill-Kunsill [42]. 61. Fil-komunikazzjoni tagħha l-Kummissjoni ddikjarat li l-proposta dwar l-emendi mmirati għar-Regolament dwar l-istatistika Ewropea "se turi biċ-ċar li l-prinċipju ta’ indipendenza professjonali tal-Uffiċċji Nazzjonali tal-Istatistika japplika mingħajr kundizzjonijiet." Barra minn hekk, il-mandat tal-awtoritajiet tal-istatistika li jiġbru d-data se jissaħħu meta d-data tkun tista’ tittieħed minn reġistri amministrattivi disponibbli. 62. Ir-reviżjoni mħabbra tar-Regolament dwar l-istatistika Ewropea se jistabbilixxi wkoll qafas legali għall-"Impenji dwar il-Fiduċja fl-Istatisika" il-ġodda fejn l-Istati Membri għandhom "jimpenjaw ruħhom formalment, fuq il-bażi tal-Kodiċi ta’ Prattika, li jieħdu l-miżuri kollha meħtieġa biex iżommu l-fiduċja fl-istatistika tagħhom u jimmonitorjaw l-implimentazzjoni tal-Kodiċi". Għal dak il-għan, il-Kummissjoni ppjanat li tfassal "ġabra miftiehma ta’ prinċipji bażiċi" bl-iskop li tinkorpora fiha r-Regolament dwar l-istatistika Ewropea. 63. Skont il-Kummissjoni, il-kontenut dettaljat ta’ kull impenn se jiġi elaborat mal-Istati Membri rispettivi. Kull Stat Membru kieku jiddefinixxi l-assigurazzjoni tal-kwalità u l-programm ta’ titjib tiegħu, fejn jidentifika l-progress tiegħu fl-implimentazzjoni tal-Kodiċi ta’ Prattika u jidentifika l-azzjonijiet ta’ prijorità li hemm bżonn biex jassiguraw implimentazzjoni xierqa tal-istandards minimi. 64. S’issa l-Kunsill ta awtorizzazzjoni b’mod kawtiel dwar l-"Impenji dwar il-Fiduċja fl-Istatisika", fejn laqa’ l-proposta "fil-prinċipju tagħha" biss, bit-"tnedija ta’ eżerċizzji pilota bħala l-ewwel stadju" [43]. TITJIB ULTERJURI TAL-QAFAS LEGALI KIEKU JGĦIN FIS-SOSTENIMENT TA’ IMPLIMENTAZZJONI SĦIĦA TAL-KODIĊI 65. Fl-2005, il-Kodiċi ta’ Prattika nħolqot bħala strument li jirregola lilu nnifsu. Minn dak in-nhar ’il hawn ġew introdotti diversi referenzi għall-Kodiċi fil-leġiżlazzjoni dwar l-istatistika. Ir-Regolament dwar l-istatistika Ewropea tal-2009 jistipola li l-istatistika Ewropea għandha tiġi żviluppata, prodotta u mxerrda b’konformità mal-prinċipji tal-istatistika stabbiliti fit-Trattat u elaborati aktar fil-Kodiċi ta’ Prattika [44]. Minkejja dan, hemm ambigwità dwar in-natura tal-obbligi li jinħolqu mir-regolament eżistenti fir-rigward ta’ konformità mal-Kodiċi. Pereżempju, dan huwa rifless fir-rakkomandazzjoni tat-Task Force dwar it-Tisħiħ tal-Governanza Ekonomika fl-UE li n-natura vinkolanti tal-Kodiċi ta’ Prattika tal-Istatistika Ewropea għandha tiġi rrinforzata [45]. L-emendi għar-Regolament dwar l-istatistika Ewropea proposti mill-Kummissjoni f’April 2012 mhux ħa jsolvu l-ambigwità eżistenti dwar in-natura tal-obbligu ta’ konformità mal-Kodiċi. Filwaqt li l-Kummissjoni tistqarr li l-Kodiċi hija strument awtoregolatorju, hija tipproponi l-introduzzjoni ta’ dispożizzjoni li tirrikjedi lill-Istati Membri "jieħdu l-miżuri kollha meħtieġa biex jimplimentaw il-Kodiċi tal-Prattika" [46]. 66. Barra min hekk, ir-Regolament dwar l-istatistika Ewropea ma jistipulax proċedura li tippermetti spezzjonijiet ta’ proċessi dwar il-produzzjoni tal-istatistika mis-sors inizjali tad-data sar-riżultat finali, għal każijiet fejn seta’ kien hemm rappreżentazzjonijiet ħżiena tad-data. Mingħajr mekkaniżmu bħal dan [47] mhuwiex possibbli li wieħed jaġġixxi bil-ħeffa f’każijiet bħal dawn. Biex ikun kredibbli, mekkaniżmu ta’ spezzjoni kieku jkollu bżonn ukoll sorveljanza indipendenti. 67. Il-Kummissjoni, fil-komunikazzjoni tagħha ta’ April 2011 ma indirizzatx il-kwistjoni prinċipali mqajma mill-ESGAB dwar il-mandat tiegħu u r-riżorsi għad-dispożizzjoni tiegħu. Fir-rapport tiegħu tal-2010 [48] l-ESGAB kien enfasizza li l-bażi legali tiegħu għandha tiġi msaħħa sabiex huwa jkollu possibilità biex jaġixxi b’mod xieraq jekk il-kredibilità tal-SSE fl-intier tagħha qiegħda f’riskju. Fir-rapport tal-2011 dan il-punt issemma għal darb’oħra [49] u barra minn hekk l-ESGAB iddikjara li l-bażi legali tiegħu kieku tibbenefika minn kjarifika tal-aspettattivi stabbiliti mill-fundaturi tiegħu u l-mezzi sabiex dawn jinkisbu [50]. Fil-futur, ir-rwol tal-ESGAB għandu jinkludi s-sorveljanza b’mod indipendenti tar-reviżjonijiet bejn il-pari u l-ispezzjonijiet ta’ proċessi dwar il-produzzjoni tal-istatistika. IMMANIĠĠJAR TAL-PROGRAMM MULTIANNWALI EWROPEW TAL-ISTATISTIKA 68. L-affidabbiltà u l-kredibbiltà tal-istatistika jiddependu mill-konformità u mill-implimentazzjoni tal-Kodiċi ta’ Prattika daqskemm jiddependu mill-immaniġġjar tal-programm Ewropew tal-istatistika. [51] 69. Il-programm tal-istatistika Ewropea jipprovdi l-qafas għall-iżvilupp, il-produzzjoni u t-tixrid tal-istatistika Ewropea. Id-deċiżjoni dwar il-programm għas-snin 2008 sa 2012 ġiet adottata f’Diċembru 2007 [52]. Tistabbilixxi 131 "objettiv" u "inizjattiva prinċipali" u ħafna minnhom għandhom bżonn implimentazzjoni soda mqassma fuq il-perjodu kollu tal-programm permezz tal-Programmi ta’ Ħidma dwar l-Istatistika (SWPs). Il-Figura 4 turi l-istruttura għall-ipprogrammar tal-produzzjoni tal-istatistika Ewropea. FIGURA 4 STRUTTURA GĦALL-IPPROGRAMMAR TAL-PRODUZZJONI TAL-ISTATISTIKA EWROPEA +++++ TIFF +++++ Sors: Il-Qorti Ewropea tal-Awdituri. 70. Il-programm 2008 sal-2012 għandu pakkett finanzjarju ta’ EUR 274,2 miljun għall-perjodu ta’ ħames snin. Il-biċċa l-kbira mill-finanzjament tappoġġa l-investiment u l-bini tal-kapaċità għal inizjattivi ġodda fl-Istati Membri. Strumenti legali oħra jipprovdu finanzjament addizzjonali għall-azzjonijiet, pereżempju r-regolament dwar stħarriġiet ta’ strutturi tal-impriżi agrikoli [53] b’pakkett finanzjarju ta’ EUR 58,85 miljun għall-perjodu 2008 sal-2013 u l-Programm tal-Modernizzazzjoni tal-Istatistika Ewropea tal-Intrapriża u l-Kummerċ (MEETS) [54] b’pakkett ta’ EUR 42,5 miljun għall-perjodu 2009 sal-2013. Minkejja dan, il-biċċa l-kbira tal-ispiża tal-produzzjoni tal-informazzjoni dwar l-istatistika trid tiġġarrab mill-Istati Membri [55]. IR-REKWIŻITI TAR-REGOLAMENT FINANZJARJU GĦAL EVALWAZZJONIJIET TA’ KWALITÀ MA ĠEWX SODISFATTI GĦALL-PROGRAMM 2008 SAL-2012 IN-NUQQAS TA’ EVALWAZZJONI EX-ANTE GĦALL-PROGRAMM 2008–12 KELLU IMPATT NEGATTIV FUQ IT-TFASSIL TIEGĦU U GĦALHEKK IL-MONITORAĠĠ TIEGĦU HUWA DIFFIĊLI 71. Evalwazzjonijiet (ex-ante) prospettivi huma essenzjali għall-preparazzjoni u l-ġestjoni effiċjenti tal-programmi tal-Unjoni. Evalwazzjonijiet ex-ante jgħinu biex jassiguraw li t-twassil tal-objettivi tal-politika jkunu ta’ suċċess, li l-istrumenti użati jkunu effiċjenti u li evalwazzjoni affidabbli tar-riżultati bbażata fuq l-indikaturi xierqa se tkun possibbli aktar tard [56]. 72. Il-Eurostat ma wettaqx evalwazzjoni ex-ante qabel l-adozzjoni tal-programm 2008–12. Dan kellu impatt negattiv fuq it-tfassil tal-programm u l-monitoraġġ tal-implimentazzjoni tiegħu, minħabba li ma ġew stabbiliti ebda indikaturi. 73. F’Ġunju 2010, il-Kummissjoni rrappurtat lill-Parlament Ewropew u lill-Kunsill dwar l-evalwazzjoni ta’ nofs iż-żmien tal-programm 2008–12 [57]. Ir-rapport iddikjara li "għadd kbir tal-miri (madwar 90 %) qegħdin jitwettqu skont il-pjan u l-probabbiltà kbira hi li sal-aħħar tal-2012 ikunu nkisbu minkejja li n-nuqqasijiet tar-riżorsi fl-SSE għandhom mnejn jikkawżaw iżjed diffikultà milli wieħed kien jistenna." Ir-rapport ma tax rendikont dettaljat dwar il-progress fil-kisba tal-131 objettiv tal-programm. 74. Abbażi tar-risposti tal-Eurostat fi kwestjonarju, il-Qorti fittxet li tivvaluta l-istat ta’ implimentazzjoni tal-programm minn Lulju 2011. Għal 68 mill-131 objettiv, il-valutazzjoni kienet diffiċli fin-nuqqas ta’ indikaturi xierqa. Barra minn hekk, fil-biċċa l-kbira ta’ dawn il-każijiet, l-objettivi huma miktubin b’mod vag (ara l-Kaxxa 4) u allura attività limitata hija suffiċjenti biex jingħad li dawn l-objettivi nkisbu jew qegħdin jinkisbu. Il-verifika sabet li, anke skont dawn is-suppożizzjonijiet favorevoli, mill-inqas 20 % tal-131 objettiv probabbilment ma kinux ħa jinkisbu fil-ħin. KAXXA 4 EŻEMPJI TA’ OBJETTIVI MIKTUBA B’MOD VAG Siltiet mill-Anness I (Kwistjonijiet trasversali) u l-Anness II (Objettivi u azzjonijiet) tal-programm 2008–12 It-tnaqqis tad-distanza bejn l-utenti u l-produtturi bit-titjib tal-komunikazzjoni mal-gruppi differenti u n-netwerks tal-utenti (l-objettiv 13); l-estensjoni tal-użu ta’ modjuls ad-hoc fl-istħarriġiet Komunitarji f’każijiet speċifiċi, iż-żieda tar-reazzjoni għal bżonnijiet ġodda (l-objettiv 24); il-qafas eżistenti tal-istatistika dwar it-tagħlim tul il-ħajja se jiġi mtejjeb fir-rigward ta’ kwalità (l-objettiv 85); l-iżvilupp tal-istatistika relevanti għall-monitoraġġ tas-sigurtà fl-ikel se jiġi segwit (l-objettiv 98); il-viżibilità tal-istatistika fil-pjanijiet ta’ żvilupp nazzjonali u reġjonali se tiżdied (l-objettiv 127). Sors: Id-Deċiżjoni dwar il-programm 2008–12. L-EVALWAZZJONI TA’ NOFS IŻ-ŻMIEN MA IDENTIFIKATX IL-BŻONN GĦAL REVIŻJONI TAL-PROGRAMM 2008–12 75. Ir-rapport ta’ nofs iż-żmien tal-Kummissjoni ma kkunsidrax jekk reviżjoni tal-programm kinitx bżonjuża jew le fid-dawl ta’ żviluppi wara l-adozzjoni tal-programm f’Diċembru 2007, jiġifieri: (a) il-kriżi finanzjarja u l-bżonn li tingħata prijorità lill-istatistika li għandha x’taqsam mal-politika ekonomika u monetarja, billi jiġi kkunsidrat l-impatt fuq ir-riżorsi tal-NSIs; (b) l-isfida biex is-sistema tal-istatistika Griega tiġi mtejba u l-bżonn ta’ implimentazzjoni ta’ approċċ ta’ prevenzjoni sabiex jiġu evitati każijiet simili mkien ieħor fl-SSE; (c) inizjattivi politiċi ġodda varati mill-Kummissjoni, notevolment l-istrateġija tal-UE tal-2020 għal tkabbir intelliġenti, sostenibbli u inklussiv [58]; (d) il-qafas legali ġdid għal koperazzjoni fi ħdan l-SSE mogħti mir-Regolament tal-2009 dwar l-istatistika Ewropea; (e) il-komunikazzjoni tal-Kummissjoni dwar approċċ ġdid għall-produzzjoni tal-istatistika Ewropea ("viżjoni għad-deċennju li ġej") [59]. 76. Minħabba li l-programm ma kienx revedut sabiex jittieħed kont ta’ dawn l-iżviluppi ġodda, partijiet minnu skadew. Hemm spazju bejn attivitajiet attwali u dak li stipola dwaru l-leġiżlatur. IR-RAPPURTAR FUQ L-IMPLIMENTAZZJONI U L-KISBIET TAL-PROGRAMM MHUWIEX SODISFAĊENTI EBDA RAPPORTI ULTERJURI FUQ L-IMPLIMENTAZZJONI TAL-PROGRAMM 2008–12 QABEL TMIEM L-2013 77. Il-Eurostat ikkonferma li, minbarra r-rapport tal-2010 dwar l-evalwazzjoni ta’ nofs iż-żmien, ma jeżistu ebda rapporti dwar l-implimentazzjoni tal-programm oħra u lanqas m’huma ħa jiġu prodotti, la għal skopijiet interni u lanqas esterni, qabel ir-rapport finali ta’ evalwazzjoni mistenni sa tmiem l-2013. EBDA RAPPURTAR KONSOLIDAT DWAR L-IMPLIMENTAZZJONI TAL-PROGRAMMI TA’ ĦIDMA ANNWALI DWAR L-ISTATISTIKA 78. Meta wieħed iqis il-karatteristiċi tal-programm multiannwali, l-għodda prinċipali tal-Eurostat biex tiggwida l-attivitajiet tal-istatistika tal-SSE hija l-Programm ta’ Ħidma Annwali dwar l-Istatistika (SWP) tal-Kummissjoni. Dan il-programm jinkludi lista dettaljata ta’ punti ta’ azzjoni (riżultati) relatati mal-politika u/jew nefqa li jridu jinkisbu matul is-sena. [60] Ebda informazzjoni sistematika mhija disponibbli rigward jekk ir-riżultati twasslux jew le. 79. In-nuqqasijiet fir-rappurtar ixekklu wkoll lill-ESAC milli jwettaq ir-rwol konsultattiv tiegħu b’mod sħiħ. L-ESAC iservi bħala mezz ta’ komunikazzjoni għall-produtturi, wiġġieba u produtturi tal-istatistika dwar l-objettivi u l-prijoritajiet tal-politika ta’ informazzjoni dwar l-istatistika tal-Unjoni (ara l-Kaxxa 5). Il-verifika sabet li l-ESAC s’issa għadu mhux qed iwettaq ir-rwol konsultattiv tiegħu b’mod sħiħ, parzjalment minħabba l-kopertura wiesgħa tiegħu tal-oqsma tal-istatistika kollha, il-kompożizzjoni eteroġena tiegħu u d-disponibilità limitata ta’ xi wħud mill-membri tiegħu. Il-Eurostat jista’ jtejjeb is-sostenn tiegħu għall-funzjonament tal-ESAC permezz ta’ informazzjoni mfassla aktar u aħjar dwar l-implikazzjonijiet baġitarji u finanzjarji tal-għażliet ta’ programmar tal-istatistika u dwar l-implimentazzjoni tal-programmi tal-istatistika. KAXXA 5 IL-KUMITAT KONSULTATTIV EWROPEW TAL-ISTATISTIKA (ESAC) IT-TQARRIB TAL-UTENTI, IL-WIĠĠIEBA U L-PRODUTTURI TAL-ISTATISTIKA Il-Kumitat Konsultattiv Ewropew tal-Istatistika (ESAC) ġie mwaqqaf f’Ġunju 2009 u għandu 24 membru: 12-il membru fil-kapaċità personali tagħhom li jirrappreżentaw lill-utenti, il-wiġġieba jew partijiet interessati oħra fl-istatistika tal-Unjoni (inklużi l-komunità xjentifika, l-imsieħba soċjali u s-soċjetà ċivili), 11-il membru maħtura direttament mill-istituzzjonijiet u korpi li jappartjenu għalihom, u d-Direttur Ġenerali tal-Eurostat bħala membru ex-officio mingħajr id-dritt tal-vot. L-ESAC jiltaqa’ tliet darbiet fis-sena għal sessjonijiet ta’ ġurnata fi Brussell. Il-Eurostat jipprovdi s-segretarjat tal-ESAC. Matul l-ewwel tliet snin tiegħu, l-ESAC ħareġ kontribuzzjoni għad-diskussjoni dwar il-modernizzazzjoni tal-istatistika kummerċjali strutturali, dikjarazzjoni fuq paġna waħda intitolata, "Deċiżjonijiet tajba għandhom bżonn data tajba, data tajba għandha bżonn riżorsi suffiċjenti tal-istatistika", u, fuq it-talba tal-Eurostat, erba’ opinjonijiet relatati ma’ abbozzi ta’ programmi dwar l-istatistika. S’issa, la l-Parlament Ewropew u lanqas il-Kunsill ma għamel użu mill-għażla li jitolbu opinjoni mill-ESAC. F’Ġunju 2011, l-ESAC qabel li kull membru għandu jistabbilixxi kuntatti ma’ utenti fi Stat Membru jew tnejn sabiex iwaqqaf netwerk ta’ rappreżentanti ta’ utenti nazzjonali. Sors: Il-Qorti Ewropea tal-Awdituri. IL-EUROSTAT TEJJEB IL-ĠESTJONI TA’ GĦOTJIET MILL-PAKKETT FINANZJARJU TAL-PROGRAMM IMMA U BEDA JITTRATTA NUQQASIJIET FL-AKKWIST 80. Id-deċiżjoni dwar il-programm 2008–12 [61] teħtieġ lill-awtoritajiet nazzjonali u lill-Eurostat biex jistinkaw għal reputazzjoni ta’ ġestjoni u effiċjenza tajba sabiex isaħħu l-kredibilità tal-istatistika. 81. Il-Eurostat juża żewġ għodda prinċipali biex jimplimenta l-pakketti finanzjarji disponibbli skont il-programm 2008–12 u programmi oħra: ftehimiet ta’ għotja u kuntratti ta’ akkwist pubbliku. Il-Figura 5 turi l-porzjonijiet rispettivi taż-żewġ strumenti fl-ammonti totali impenjati matul is-snin 2007 sal-2011 [62]. FIGURA 5 PORZJONIJIET TA’ ISHMA U KUNTRATTI FL-AMMONTI TOTALI IMPENJATI Distribuzzjoni ta’ għotjiet u kuntratti +++++ TIFF +++++ Sors: QEA bbażata fuq id-data tal-Eurostat. L-AMMINISTRAZZJONI TAL-GĦOTJIET 82. Il-Eurostat jagħti aktar minn 90 % tal-għotjiet tiegħu lill-NSIs u awtoritajiet nazzjonali oħra nnominati mill-Istati Membri. 83. L-Artikolu 109(2) FR jistipola li l-għotjiet ma jistax ikollhom l-iskop jew l-effett li jipproduċu profitt għall-benefiċjarju. Għalhekk, sabiex jiġi stabbilit l-ammont xieraq tal-pagament finali tal-għotja, il-Eurostat ma jistax jillimita lilu nnifsu biex jikkonferma jekk l-objettiv ta’ ftehim ta’ għotja ntlaħaqx jew le, imma jrid ukoll jikkonferma r-riżorsi attwalment użati mill-benefiċjarji sabiex jintlaħaq l-objettiv. Minħabba f’dan l-obbligu l-amministrazzjoni tal-għojiet għalhekk issir aktar ingumbranti mill-amministrazzjoni tal-kuntratti ta’ akkwist. Mill-2011 ’il hawn, benefiċjarji li huma interessati, jingħataw il-possibilità biex jużaw skali standard ta’ unitajiet tal-ispejjeż skont il-kategorija tal-persunal sabiex jissemplifikaw l-amministrazzjoni tal-għotjiet. Approċċ alternattiv li għandu jiġi kkunsidrat huwa sistema bbażata fuq il-prestazzjoni, li sserraħ fuq indikaturi u objettivi miftiehma (prodotti u riżultati) [63] mingħajr il-bżonn li wieħed jorbot il-pagament mal-ispejjeż imġarrba. RISKJU SINIFIKANTI TA’ PAGAMENTI ŻEJDA KELLU JIĠI INDIRIZZAT U AMMINISTRAT 84. Kellhom isiru riżervi dwar l-amministrazzjoni tal-għotjiet tal-Eurostat fir-Rapporti ta’ Attività Annwali (RAA) tad-Direttur Ġenerali tal-Eurostat għas-snin 2001 sa 2004 u 2006. Dawn kienu jikkonċernaw id-definizzjoni u l-kalkolu inadegwati ta’ spejjeż eliġibbli u l-għadd inadegwat ta’ kontrolli mwettqa, li rriżultaw f’riskju sinifikanti ta’ pagamenti żejda. Ħafna drabi, ma kienu disponibbli l-ebda dokumenti ta’ sostenn għall-kontrolli ex-post dwar l-ispejjeż tal-persunal, spejjeż tal-apparat, oġġetti għall-konsum u provvisti u spejjeż oħra diretti [64]. SFORZI SABIEX TITJIEB L-AMMINISTRAZZJONI FINANZJARJA TAL-GĦOTJIET JIPPRODUĊU RIŻULTATI 85. F’April 2009, il-Eurostat iddefinixxa l-istrateġija ta’ kontroll tiegħu mill-ġdid. L-approċċ kien biex l-enfasi fuq il-kontrolli ex-post (wara l-pagamenti finali) tinxteħet lejn il-kontrolli ex-ante (qabel il-pagamenti finali). L-objettiv kien li jiġu identifikati u evitati żbalji u irregolaritajiet qabel il-pagamenti finali, biex b’hekk tkun permessa korrezzjoni immedjata, u azzjonijiet ta’ rkupru li jieħdu tul ta’ żmien jiġu evitati. 86. Skont il-kontrolli ex-ante rinfurzati, il-benefiċjari huma mitluba jagħtu lill-Eurostat dokumenti li jsostnu kampjun tal-ispejjeż eliġibbli ddikjarati. 87. L-isforzi tal-Eurostat biex itejjeb il-ġestjoni finanzjarja tal-għotjiet anke permezz ta’ linji gwida li huma ferm aktar ċari għall-benefiċjarji, jipproduċu riżultati. Madankollu, xi benefiċjarji [65] esperjenzaw diffikultajiet konsistenti meta ġew biex jippreżentaw id-dokumentazzjoni meħtieġa biex il-Eurostat jistabbilixxi jekk l-ispejjeż kinux eliġibbli jew le. 88. Il-verifika eżaminat kampjun ta’ kontrolli ex-ante rinfurzati mwettqa mill-Eurostat u sabet li l-biċċa l-kbira tagħhom kienu adegwati. Madankollu, in-nuqqasijiet li ġejjin kienu għadhom ma ġewx indirizzati mill-Eurostat: (a) Il-kampjuni magħżula biex jikkonfermaw l-ispiża ddikjarata tal-persunal ħafna drabi ma kinux qed jikkonformaw mar-rekwiżiti minimi stabbiliti fil-linji gwida tal-Eurostat stess. (b) F’każ wieħed biss il-verifikazzjonijiet saru fuq il-post mal-benefiċjarju sabiex tiġi valutata s-sistema tiegħu ta’ reġistrazzjoni tal-ħin u d-dokumenti ta’ sostenn għall-ispiża tal-persunal. (c) Il-kontrolli ma kinux dokumentati permezz ta’ lista ta’ kontroll u għalhekk kien diffiċli li wieħed jivvaluta n-natura u l-adegwatezza tagħhom. (d) Minħabba fin-numru baxx ħafna ta’ talbiet għal pagament magħżula b’mod każwali mill-Eurostat għall-kontrolli [66] kien diffiċli li wieħed jivvaluta r-riskju ġenerali ta’ żball. ĠESTJONI TAL-PROĊEDURI TAL-AKKWIST 89. Il-Eurostat juża s-sejħiet għall-offerti prinċipalment għall-akkwist tal-IT u biex jixtri s-servizzi tal-istatistika [67]. Il-proċeduri tal-akkwist fi ħdan il-Eurostat fil-biċċa l-kbira huma deċentralizzati lid-direttorati operazzjonali. 90. Il-verifika tal-Qorti kkonfermat riskji kbar irrappurtati mill-Kapaċità tal-Verifika Interna tal-Eurostat (IAC) fi Frar 2011 lill-maniġment. Fl-analiżi tar-riskju tagħha l-IAC kienet identifikat serħan potenzjalment eċċessiv fuq partijiet terzi u sitwazzjonijiet li huma kważi monopolji u dgħufijiet fil-proċess ta’ evalwazzjoni, inkluż it-trattament preferenzjali potenzjali. KONĊENTRAZZJONI TAS-SUQ U DIFFIKULTAJIET FIL-KRITERJI TA’ GĦAŻLA U GĦOTI 91. Fir-rigward tal-konċentrazzjoni, l-analiżi mill-Qorti tat-tabelli ta’ segwitu tal-Eurostat dwar l-għoti ta’ kuntratti matul il-perjodu 2009 sal-2011 urew li l-aqwa tliet kuntratturi kienu kisbu 30 % tal-ammont totali mogħti permezz tal-akkwist. Il-konċentrazzjoni tas-suq ġiet aggravata bil-fatt li xi wħud mill-unitajiet tal-Eurostat fil-biċċa l-kbira kienu jiddependu fuq l-aqwa tliet kuntratturi. Fir-rigward tal-proċess ta’ akkwist, il-verifika tal-Qorti sabet użu mhux xieraq tal-proċedura negozjata u diffikultajiet rikorrenti fid-definizzjoni u l-applikazzjoni tal-kriterji ta’ għażla u ta’ għoti. 92. Kien kmieni wisq għall-verifika tal-Qorti biex tivvaluta l-impatt tal-pjan ta’ azzjoni tal-Eurostat ta’ Marzu 2011 li kien imfassal biex jindirizza r-rakkomandazzjonijiet magħmula fir-rapport tal-IAC. L-implimentazzjoni ta’ xi miżuri prinċipali ta’ dan il-pjan ta’ azzjoni bdiet biss f’Jannar 2012. TRAWWIM TAL-KOMPETIZZJONI SKONT IL-PROĊEDURA TAL-AĦJAR VALUR GĦALL-FLUS 93. Biex irawwem il-kompetizzjoni, il-Eurostat iddeċida li huwa mhux ħa jħabbar aktar b’mod sistematiku baġit massimu fl-ispeċifikazzjonijiet tas-sejħiet għall-offerti. Mill-2012, dan ġie permess biss bħala eċċezzjoni li trid tiġi debitament iġġustifikata. Madankollu, il-Eurostat żamm l-użu ta’ limiti minimi għall-komponent tal-kwalità tal-kriterji tal-għoti skont il-proċedura tal-aħjar valur għall-flus. Limiti stabbiliti minimi bħal dawn idgħajfu l-kompetizzjoni tal-prezzijiet, b’mod partikolari meta l-importanza tal-kriterji tal-kwalità u tal-prezz hija mqassma bħala 70:30 li ħafna drabi huwa l-każ fil-proċeduri ta’ akkwist tal-Eurostat. IL-PRIJORITIZZAZZJONI MILL-ĠDID FI ĦDAN L-SSE QIEGĦDA AKTAR TARD MILLI PPJANAT U HIJA MFIXKLA BIN-NUQQAS TA’ INFORMAZZJONI AFFIDABBLI DWAR L-ISPIŻA IL-KONSEGWENZI TAL-KRIŻI FINANZJARJA U TAD-DEJN JENFASIZZAW ĦAFNA AKTAR L-IMPORTANZA TAL-PRIJORITIZZAZZJONI MILL-ĠDID 94. L-NSIs u l-SSE fl-intier tagħhom għandhom jittrattaw il-konsegwenzi tal-kriżi finanzjarja, li xi kultant tinvolvi tnaqqis qawwi fil-baġit. Ħafna drabi dan jirrikjedi kambjament fil-prijoritajiet. Bħalissa hemm kompromessi diffiċli li jridu jsiru bejn iż-żamma jew it-titjib tal-kwalità tal-prodotti tal-istatistika eżistenti, ir-rispons għat-talbiet dwar statistika f’oqsma ġodda u l-bżonn ta’ investiment f’miżuri biex tiżdied il-produttività fuq żmien itwal. L-għażliet li jsiru jista’ jkollhom impatt fuq l-innovazzjoni tal-istatistika li b’riżultat ta’ dan tista’ tbati. L-ISPIŻA SĦIĦA TAL-PRODUZZJONI TAL-ISTATISTIKA EWROPEA MHIJIEX MAGĦRUFA 95. L-Artikolu 6(1) tad-deċiżjoni dwar il-programm 2008–12 jistipola li l-Kummissjoni għandha tagħti analiżi preliminari dwar it-tqassim ta’ piżijiet finanzjarji bejn il-baġit tal-Unjoni u dawk tal-Istati Membri. Minħabba n-nuqqas ta’ data xierqa, din l-analiżi kienet limitata għall-konklużjoni ġenerali li għotjiet mill-baġit tal-UE kienu relattivament żgħar meta mqabbla man-nefqa totali annwali tal-Istati Membri kkawżata bil-produzzjoni tal-istatistika Ewropea [68]. IL-PRIJORITIZZAZZJONI MILL-ĠDID SFAT AKTAR TARD MILLI PPJANAT 96. Il-verifika sabet li l-eżerċizzju tal-prijoritizzazzjoni mill-ġdid tal-Eurostat kien qiegħed aktar tard milli ppjanat [69]. Għalkemm skont l-Artikolu 6(3) tad-deċiżjoni, il-Kummissjoni suppost li kellha tirrapporta dwar ir-riżultat tal-prijoritizzazzjoni mill-ġdid fl-evalwazzjoni ta’ nofs iż-żmien tagħha, hija naqset milli tagħmel dan. Rappurtar bħal dan kellu jinkludi estimi tal-ispejjeż u l-piżijiet għall-proġetti u l-oqsma tal-istatistika koperti bil-programm 2008–12, kif ukoll valutazzjoni tal-bżonnijiet emerġenti tal-istatistika, b’mod partikolari għall-politiki l-ġodda tal-Unjoni. S’ISSA L-APPROĊĊ 2010, XPRUNAT MILL-ISTRATEĠIJA, PPRODUĊA RIŻULTATI LIMITATI 97. Minħabba fin-nuqqas ta’ progress fl-istabbiliment ta’ kejl sistematiku tal-ispejjeż u s-sitwazzjoni diffiċli tal-membri tal-SSE fil-kuntest tat-tnaqqis fil-baġit, il-Eurostat ippropona approċċ ġdid xprunat mill-istrateġija għall-prijoritizzazzjoni mill-ġdid lill-Kumitat tal-SSE f’Novembru 2010. S’issa l-implimentazzjoni tiegħu (essenzjalment permezz tal-identifikazzjoni tal-“prijoritajiet negattivi [70]" fuq bażi annwali) ipproduċiet riżultati limitati. 98. Il-lista ta’ prijoritajiet negattivi għall-2011 ikkonsistiet kważi esklussivament f’azzjonijiet ġodda li jridu jiġu posposti. Għall-programm ta’ ħidma 2012, il-konsegwenzi prattiċi tal-approċċ il-ġdid ġew valutati bħala "limitati" skont rapport ippreżentat lill-kumitat tal-SSE f’Mejju 2011. Dan juri li hemm il-bżonn ta’ sforzi addizzjonali għall-inkoraġġiment tal-innovazzjoni fl-istatistika, pereżempju billi wieħed jipproponi lill-utenti li jmewtu bil-mod il-mod l-istatistika li m’għadhiex daqshekk relevanti u jissostitwuha bi statistika ġdida. 99. Meta mistieden mill-Eurostat biex joħroġ opinjoni dwar l-abbozz tal-programm 2012, l-ESAC iddikjara [71] li huwa jiltaqa’ ma’ xi diffikultajiet meta jkun qed jiddefinixxi l-prijoritajiet minħabba l-fatt li huwa diffiċli li wieħed jivvaluta l-konsegwenzi baġitarji tad-deċiżjonijiet differenti minħabba l-metodoloġiji differenti użati biex jiġu kkalkolati l-ispejjeż fl-Istati Membri, in-nuqqas ta’ informazzjoni finanzjarja u, f’xi każijiet, il-problemi ta’ distinzjoni bejn il-proporzjonijiet Ewropej u nazzjonali fl-ispejjeż tal-produzzjoni tal-istatistika. Dawn huma kollha elementi importanti meħtieġa għall-istrateġija tal-Eurostat. IT-TFASSIL TAL-ABBOZZ TAL-PROGRAMM 2013 SAL-2017 TJIEB IMMA L-IMPLIMENTAZZJONI B’SUĊĊESS TIDDEPENDI FUQ IPPJANAR U RAPPURTAR ANNWALI AĦJAR 100. Tard fl-2011, il-Kummissjoni adottat l-abbozz tal-programm tal-istatistika 2013–17 bħala proposta għal regolament tal-Parlament Ewropew u tal-Kunsill [72]. 101. Meta wieħed iqabbel mal-programm li hemm fis-seħħ fil-preżent, il-proposta tagħti ġerarkija aktar ċara tal-prijoritajiet u struttura aktar flessibbli. L-abbozz tal-programm jistabbilixxi infrastruttura ambizzjuża dwar l-informazzjoni tal-istatistika u jiffoka b’mod qawwi fuq l-implimentazzjoni ta’ metodi ġodda għall-produzzjoni tal-istatistika Ewropea. 102. L-anness għall-programm ("Infrastruttura statistika u għanijiet tal-Programm Statistiku Ewropew 2013–2017") jagħti objettivi flimkien ma’ azzjonijiet ta’ implimentazzjoni li jistgħu jservu bħala indikaturi. Il-biċċa l-kbira minn dawn il-104 indikaturi huma bżonjużi sabiex jinkiseb progress li jista’ jiġi mkejjel sakemm dawn huma supplimentati b’miri u stadji preċiżi stabbiliti fl-ippjanar annwali u kkonfermati fi proċess ta’ rappurtar annwali sistematiku. 103. Mill-2014, il-programm se jinkludi objettivi fil-qasam tal-istatistika dwar l-intrapriża u l-kummerċ u mhux ħa jkun hemm aktar bżonn ta’ programm separat għall-modernizzazzjoni tal-istatistika dwar l-intrapriża u l-kummerċ Ewropej [73]. 104. L-implimentazzjoni tal-programm se tiġi koperta b’żewġ oqfsa finanzjarji differenti multiannwali (għas-snin 2007 sal-2013 u 2014 sal-2020) għal total ta’ EUR 299,4 miljun. Matul l-evalwazzjoni ex-ante l-valutazzjoni tal-impatt tal-programm, ma ġewx ikkunsidrati għażliet biex wieħed jissinkronizza aħjar il-programm tal-istatistika multiannwali mal-ippjanar finanzjarju multiannwali. 105. Ġew allokati EUR 146,6 miljun lill-objettiv "L-implimentazzjoni tal-metodu l-ġdid ta’ produzzjoni ta’ statistika Ewropea". Ma jingħataw ebda dettalji oħra dwar l-analiżi ta’ dan l-ammont u lanqas dwar ir-rwol tal-“organizzazzjonijiet li ma jagħmlux profitt" li huma eliġibbli għall-għotjiet [74] li bħala l-objettivi u l-attivitajiet primarji tagħhom għandhom il-promozzjoni u s-sostenn tal-implimentazzjoni tal-Kodiċi ta’ Prattika u l-metodi l-ġodda ta’ produzzjoni tal-istatistika Ewropea li jimmirraw għal kisbiet ta’ effiċjenza u titjib fil-kwalità fil-livell Ewropew. KONKLUŻJONIJIET U RAKKOMANDAZZJONIJIET 106. L-istatistika hija essenzjali għall-proċess demokratiku Ewropew u governanza tajba. Il-fiduċja pubblika fl-istatistika Ewropea hija essenzjali f’Unjoni fejn id-deċiżjonijiet politiċi jridu jkunu bbażati fuq l-evidenza u fejn numru dejjem jiżdied ta’ deċiżjonijiet huma meħudin direttament abbażi tad-data tal-istatistika jew tal-indikaturi li joħorġu minnha. 107. L-Unjoni Ewropea, l-Istati Membri tagħha, u l-awtoritajiet tal-istatistika tagħhom iridu jikkonformaw mal-obbligi stabbiliti fl-Artikolu 338 tat-TFUE dwar l-imparzjalità, l-affidabbiltà, l-oġġettività, l-indipendenza xjentifika, il-kosteffettività u l-kunfidenzjalità fil-produzzjoni tal-istatistika. Mill-2005 saru sforzi konsiderevoli sabiex is-Sistema Statistika Ewropea titjieb. Madankollu, il-progress lejn qafas ta’ kwalità aħjar għall-istatistika Ewropea miexi bil-mod, għadu mhuwiex komplut u jibqa’ sfida għal dawk kollha involuti. RAKKOMANDAZZJONI 1 L-Unjoni Ewropea, l-Istati Membri tagħha u l-awtoritajiet tal-istatistika tagħhom għandhom responsabbiltà komuni għaż-żamma ta’ fiduċja fil-proċess demokratiku Ewropew. Għandhom isaħħu s-sistema tal-istatistika Ewropea sabiex jassiguraw l-indipendenza professjonali, riżorsi suffiċjenti, sorveljanza effettiva b’sanzjonijiet u miżuri rapidi għal każijiet fejn l-istandards tal-kwalità mhumiex irrispettati. 108. Il-verifika sabet li l-Kodiċi ta’ Prattika tal-Istatistika Ewropea ġiet implimentata b’mod parzjali biss u li l-implimentazzjoni sħiħa tibqa’ sfida għal dawk kollha involuti kemm fil-livell Ewropew u kif ukoll fi ħdan l-Istati Membri. Il-Kodiċi tistabbilixxi standards ta’ livell għoli iżda fiha m’hemmx għodda ta’ verifikazzjoni u infurzar b’saħħithom. Il-Kummissjoni ma involvietx il-gvernijiet nazzjonali fir-responsabbiltà ta’ konformità mal-Kodiċi u l-applikazzjoni tiegħu. Għadha ma ħaditx il-passi kollha meħtieġa biex tiggarantixxi l-konformità sħiħa mal-Kodiċi. Tinħtieġ informazzjoni aħjar dwar l-istat preżenti tal-implimentazzjoni tal-Kodiċi fis-Sistema Statistika Ewropea (SSE) kollha. L-inizjattivi reċenti tal-Kummissjoni biex jingħata momentum ġdid sabiex tinkiseb konformità sħiħa mal-Kodiċi mixjin fid-direzzjoni t-tajba imma mhumiex suffiċjenti biex jindirizzaw it-tħassib kollu. Tippersisti ambigwità dwar in-natura tal-obbligu ta’ konformità mal-Kodiċi. Għal każijiet fejn jista’ jkun hemm rappreżentazzjonijiet ħżiena tad-data, s’issa għadu ma ġie propost ebda mekkaniżmu xieraq ta’ ispezzjoni. Ma saret ebda proposta biex tiġi żviluppata funzjoni indipendenti ta’ sorveljanza. RAKKOMANDAZZJONI 2 Sabiex tikseb implimentazzjoni sħiħa tal-Kodiċi ta’ Prattika tal-Istatistika Ewropea l-Kummissjoni għandha: (a) tipproponi emendi fil-qafas regolatorju għall-produzzjoni tal-istatistika Ewropea li jagħtu bażi soda għar-reviżjoni, infurzar u, f’każijiet xierqa, il-verifikazzjoni u l-ispezzjoni li jkopru l-ambjent istituzzjonali tal-produzzjoni tal-istatistika, il-proċessi tal-istatistika u l-istatistika prodotta kemm fil-livell tal-UE u kif ukoll fil-livell nazzjonali; (b) tieħu l-passi neċessarji sabiex tassigura ċertezza legali dwar in-natura tal-obbligu ta’ konformità mal-Kodiċi ta’ Prattika; (c) b’relazzjoni ma’ (a) u (b) tipproponi, li tiżviluppa funzjoni ta’ sorveljanza li tissorvelja r-reviżjonijiet, il-verifikazzjonijiet u l-ispezzjonijiet, pereżempju billi testendi l-mandat preżenti tal-Bord Konsultattiv Ewropew għall-Governanza tal-Istatistika (ESGAB); (d) ittejjeb l-indipendenza professjonali tal-Kap Statistiku tal-Unjoni Ewropea billi taħtru/taħtarha għal mandat ta’ żmien fiss wara li tkun irċeviet opinjoni favorevoli mill-ESGAB u awtorizzazzjoni mill-Parlament Ewropew u mill-Kunsill; (e) tikkonforma d-deċiżjoni interna tagħha dwar ir-rwol tal-Eurostat mar-rekwiżiti tal-Kodiċi ta’ Prattika, tippermetti lill-Eurostat japplika l-protokoll tiegħu dwar l-aċċess imparzjali għad-data mingħajr restrizzjoni u gradwalment tneħħi l-mekkaniżmu tal-krediti operazzjonali sottodelegati għall-produzzjoni tal-istatistika biex Eurostat ma jibqax parzjalment dipendenti fuq servizzi oħra tal-Kummissjoni; (f) tvara s-sensiela ġdida ta’ reviżjonijiet mill-pari fis-Sistema Statistika Ewropea prevvista mill-Kummissjoni għall-2013, li tkopri l-konformità mal-prinċipji kollha tal-Kodiċi ta’ Prattika u li tinkludi element estern qawwi sabiex tippermetti valutazzjonijiet indipendenti u riżultati li jistgħu jitqabblu; (g) tikkunsidra l-introduzzjoni ta’ reviżjonijiet rikorrenti mill-pari għall-oqsma tal-istatistika l-aktar importanti li jkopru l-katina sħiħa ta’ produzzjoni inklużi dawk li jipprovdu d-data amministrattiva. 109. Difetti fit-tfassil tal-programm tal-istatistika 2008 sa 2012 jostakolaw l-użu tiegħu bħala għodda ta’ ppjanar, monitoraġġ u obbligu ta’ rendikont effettiva għat-titjib tal-produzzjoni tal-istatistika Ewropea. Il-ġestjoni tal-għotjiet mill-Eurostat tjiebet imma d-dgħufijiet fil-proċess ta’ akkwist jibqgħu jippersistu. Il-prijoritizzazzjoni mill-ġdid tal-attivitajiet tal-istatistika lejn sfidi ġodda mxiet aktar bil-mod milli mistenni. L-abbozz tal-programm 2013–17 jagħti opportunità biex l-SSE tiġi mfassla mill-ġdid sabiex issir aktar effiċjenti u flessibbli. RAKKOMANDAZZJONI 3 Sabiex jiġi sfruttat bis-sħiħ il-potenzjal tal-programm li ġej tal-istatistika Ewropea għas-snin 2013 sal-2017 il-Eurostat għandu: (a) jissupplimenta l-azzjonijiet ta’ implimentazzjoni inklużi fil-programm tal-istatistika Ewropew b’miri u stadji importanti preċiżi li jridu jiġu stabbiliti mill-ġdid kull sena fil-programmi annwali tal-istatistika u segwiti permezz ta’ proċess ta’ rappurtar annwali sistematiku u konsolidat lill-Parlament Ewropew u lill-Kunsill; (b) juża l-għażla li jirrevedi l-programm ladarba tkun bdiet l-implimentazzjoni tiegħu fil-każ ta’ żviluppi kbar, u jikkunsidra wkoll jekk il-programm għandux jiġi mtawwal sabiex jiġi sinkronizzat mal-qafas finanzjarju multiannwali tal-2014 sal-2020; (c) jiżgura reviżjoni sistematika tal-prijoritajiet tal-istatistika, notevolment permezz ta’ valutazzjonijiet regolari tar-relevanza tal-istatistika prodotta u tal-ispejjeż u l-piżijiet għall-SSE u l-membri tagħha u għall-wiġġieba; (d) fil-kuntest tal-prijoritizzazzjoni mill-ġdid, fejn xieraq, jinkoraġġixxi l-innovazzjoni fil-qasam tal-istatistika, pereżempju billi gradwalment ineħħi prodotti eżistenti tal-istatistika u jissostitwihom b’oħrajn ġodda; (e) jtejjeb is-sostenn tal-funzjonament tal-ESAC permezz ta’ informazzjoni adattata aktar u aħjar dwar l-implikazzjonijiet baġitarji u finanzjarji tal-għażliet tal-ipprogrammar tal-istatistika u dwar l-implimentazzjoni tal-programmi tal-istatistika; (f) jissemplifika u jtejjeb l-effiċjenza tal-ġestjoni finanzjarja tal-għotjiet billi jirrikorri għal skali standard tal-ispejjeż tal-unitajiet għall-persunal u għal somom sħaħ għal settijiet ta’ data provduta permezz ta’ stħarriġiet. F’dan il-kuntest, huwa għandu jesplora l-għażla ta’ sistema bbażata fuq il-prestazzjoni ta’ ġestjoni tal-għotjiet, li sserraħ fuq indikaturi u objettivi miftiehma; (g) itejjeb il-kompetizzjoni fil-proċeduri tal-akkwist, notevolment billi jagħti aktar importanza lill-kriterju tal-prezz fi proċeduri li jagħtu preferenza lill-offerta li tkun l-aktar ekonomikament vantaġġuża u billi jiġu evitati l-limiti minimi li jdgħajfu l-kompetizzjoni fil-prezzijiet. Dan ir-Rapport ġie adottat mill-Awla IV, immexxija mis-Sur Louis GALEA, Membru tal-Qorti tal-Awdituri, fil-Lussemburgu fil-laqgħa tagħha tas- 26 ta’ Ġunju 2012. Għall-Qorti tal-Awdituri +++++ TIFF +++++ Vítor Manuel da Silva Caldeira Il-President [1] Eurobarometru speċjali "Europeans’ knowledge of economic indicators" (L-għarfien tal-Ewropej dwar l-indikaturi ekonomiċi), p. 37. [2] Ara l-Konklużjoni tal-Presidenza tal-Kunsill Ewropew tat- 22 u t- 23 ta’ Marzu 2005 u l-Konklużjoni tal-Kunsill Ewropew tat- 28 u d- 29 ta’ Ottubru 2010. [3] Ir-Regolament (KE) Nru 223/2009 tal-Parlament Ewropew u tal-Kunsill tal-11 ta' Marzu 2009 dwar l-Istatistika Ewropea u li jħassar ir-Regolament (Euratom, KE) Nru 1101/2008 tal-Parlament Ewropew u tal-Kunsill dwar it-trażmissjoni ta' data suġġetta għall-kunfidenzjalità statistika lill-Uffiċċju tal-Istatistika tal-Komunitajiet Ewropej, ir-Regolament tal-Kunsill (KE) Nru 322/97 dwar (l-Istatistika Komunitarja) u d-Deċiżjoni tal-Kunsill 89/382/KEE, Euratom li tistabbilixxi Kumitat dwar il-Programmi tal-Istatistika tal-Komunitajiet Ewropej (Test bir-relevanza għaż-ŻEE u għall-Isvizzera) (ĠU L 87, 31.3.2009, p. 164). [4] Il-Kumitat għall-Programmi Statistiċi għen lill-Kummissjoni fil-kordinazzjoni ġenerali tal-programmi statistiċi fil-livelli tal-UE u nazzjonali. Waqaf jeżisti fl-2009 meta ġie adottat ir-Regolament dwar l-istatistika Ewropea. [5] Il-Kodiċi ta’ Prattika qatt ma ġie ppubblikat fil-Ġurnal Uffiċjali. L-aktar verżjoni reċenti tiegħu tista’ tinstab fuq il-website tal-Eurostat http://epp.eurostat.ec.europa.eu/cache/ITY_OFFPUB/KS-32-11-955/EN/KS-32-11-955-EN.PDF [6] Id-Deċiżjoni Nru 1578/2007/KE tal-Parlament Ewropew u tal-Kunsill tal- 11 ta’ Diċembru 2007 dwar il-Programm Statistiku Komunitarju 2008 sal-2012 (Test b’relevanza għaż-ŻEE) (ĠU L 344, 28.12.2007, p. 15) [7] L-Artikolu 5 tad-Deċiżjoni tal-Kummissjoni 97/281/KE tal- 21 ta' April 1997 dwar ir-rwol tal-Eurostat rigward il-produzzjoni tal-istatistika Komunitarja (ĠU L 112, 29.4.1997, p. 56). [8] Għad-definizzjoni ta’ "il-Kummissjoni (il-Eurostat)" ara l-Artikolu 6 tar-Regolament dwar l-istatistika Ewropea. [9] Minn hawn ’il quddiem imsejħa "krediti operazzjonali". Iċ-ċifri ma jinkludux nefqa amministrattiva. [10] Id-Deċiżjoni Nru 235/2008/KE tal-Parlament Ewropew u tal-Kunsill tal- 11 ta’ Marzu 2008 li tistabbilixxi Bord Konsultattiv Ewropew għall-Governanza tal-Istatistika (Test b’relevanza ŻEE) (ĠU L 73, 15.3.2008, p. 17). [11] Id-Deċiżjoni Nru 234/2008/KE tal-Parlament Ewropew u tal-Kunsill tal- 11 ta’ Marzu 2008 li tistabbilixxi Bord Konsultattiv Ewropew għall-Governanza tal-Istatistika u li tħassar id-Deċiżjoni tal-Kunsill 91/116/KEE (Test b’rilevanza għaż-ŻEE) (ĠU L 73, 15.3.2008, p. 13). [12] Il-Kodiċi ġiet promulgata bħala strument li jirregola lilu nnifsu permezz tar-rakkomandazzjoni tal-Kummissjoni tal-25 ta' Mejju 2005 dwar "l-indipendenza, l-integrità u r-responsabbiltà tal-awtoritajiet nazzjonali u Komunitarji tal-istatistika", KUMM(2005) 217 finali tal- 25 ta’ Mejju 2005. F’Settembru 2011, il-Kumitat tal-SSE wettaq reviżjoni tal-Kodiċi. Il-verżjoni reveduta hija ppubblikata fuq il-websajt tal-Eurostat imma l-Kummissjoni ma aġġornatx ir-rakkomandazzjoni tagħha tal- 25 ta’ Mejju 2005. [13] Il-Kunsill jinnota li f’diversi okkażjonijiet l-istatistika fiskali kienet ġiet reveduta wara li gvern ġdid beda l-kariga tiegħu. Il-Kunsill jikkunsidra li l-kumpilazzjoni u r-rappurtar tal-istatistika għall-Proċedura tal-Iżbilanċ Ewropew ma jistgħux ikunu vulnerabbli għaċ-ċikli tal-politika u elettorali. (...) Il-Kunsill jikkunsidra li l-integrità, l-indipendenza u l-obbligu ta’ rendikont tal-kompilaturi tad-data, u t-trasparenza tal-metodi ta’ kompilazzjoni, imsaħħa bl-arranġamenti istituzzjonali xierqa, huma kruċjali biex jassiguraw (...) statistika ta’ kwalità għolja. (Il-konklużjonijiet tal-Kunsill dwar l-Affarijiet Ekonomiċi u Finanzjarji tat- 2 ta' Ġunju 2004, Dok. 9779/04 (Presse 172), p. 11) [14] F’April 2004, meta gvern Grieg ġdid ħa l-kariga, huwa ordna verifika fiskali li rriżultat f’reviżjonijiet sinifikanti dwar l-iżbilanċ tal-gvern Grieg u ċifri ta’ dejn li kienu jiddataw lura għall-1997. Skont din ir-reviżjoni, il-Greċja deher li kienet qabżet il-limitu massimu ta' żbilanċ ta' 3 % fl-1999. [15] Il-prinċipji 1, 3 u 4. [16] It-tielet rapport annwali lill-Parlament Ewropew u lill-Kunsill dwar l-implimentazzjoni tal-Kodiċi ta' Prattika tal-Istatistika Ewropea mill-Eurostat u s-Sistema Statistika Ewropea fl-intier tagħha mill-Bord Konsultattiv Ewropew għall-Governanza tal-Istatistika, ippubblikat fl- 1 ta’ Diċembru 2011. [17] Abbażi tar-rapport tat-Task Force tiegħu "Sponsorship on Quality" (Sponsorship dwar il-Kwalità) kopreseduta mill-Eurostat u Statistics Norway. [18] KUMM(2005) 217 finali. [19] Rakkomandazzjonijiet B., C., u G. [20] KUMM(2011) 211 finali tal- 15 ta’ April 2011 "Lejn immaniġġjar sod tal-kwalità għall-Istatistika Ewropea". [21] L-Assoċjazzjoni Ewropea tal-Kummerċ Ħieles (EFTA) hija organizzazzjoni intergovernattiva mwaqqfa għall-promozzjoni tal-kummerċ ħieles u l-integrazzjoni ekonomika għall-benefiċċju tal-erba’ Stati Membri tagħha. [221] Ma kienx hemm sensiela oħra ta’ reviżjonijiet mill-pari mill-2008 ’l hawn. Il-35 indikatur kollha mgħarbla fir-reviżjonijiet mill-pari kellhom x’jaqsmu mal-prinċipji 1 sa 6 u 15 tal-Kodiċi (Il-konformità mal-prinċipji 7 sa 14 tal-Kodiċi ma ġietx koperta). [22] KUMM(2008) 621 finali tas- 7 ta’ Ottubru 2008 "Rapport tal-2008 mill-Kummissjoni lill-Parlament Ewropew u lill-Kunsill dwar l-implimentazzjoni tal-Kodiċi ta’ Prassi". [23] KUMM(2010) 1 finali tat- 8 ta' Jannar 2010 Rapport dwar l-iżbilanċ tal-gvern Grieg u l-istatistika tad-dejn. [24] L-oqsma fejn ġew identifikati dgħufijiet matul ir-reviżjonijiet bejn il-pari imma mingħajr azzjonijiet ta’ titjib mhumiex koperti bil-monitoraġġ tal-Eurostat. [25] Ara r-rapport ta’ monitoraġġ tal-Eurostat tal-2011 dwar il-konformità tal-NSIs mal-Kodiċi ta' Prattika. [26] Mhumiex inklużi żewġ azzjonijiet ġodda stabbiliti fl-2011. [27] ĠU L 112, 29.4.1997, p. 56. [28] Id-Deċiżjoni tal-Kummissjoni 1999/352/KE, KEFA, Euratom tat- 28 ta’ April 1999, li twaqqaf l-Uffiċċju Ewropew Kontra l-Frodi (OLAF) (ĠU L 136, 31.5.1999, p. 20). [29] Il-proporzjon ta’ krediti sottodelegati minn Direttorati Ġenerali oħra tal-Kummissjoni fl-impenji totali li saru kien 24 % fl-2011 (27 % fl-2010 u 33 % fl-2009). Aktar minn żewġ terzi ta’ dawn il-krediti sottodelegati ġew mid-DĠ Agrikoltura u Żvilupp Rurali. [30] L-Artikolu 8 tar-Regolament (UE) Nru 1173/2011 tal-Parlament Ewropew u tal-Kunsill tas- 16 ta’ Novembru 2011 dwar l-infurzar effettiv tas-sorveljanza baġitarja fiż-żona tal-euro (ĠU L 306, 23.11.2011, p. 1). Il-multi jistgħu jammontaw sa 0,2 % tal-PGD tal-Istat Membru kkonċernat. [31] Rapport dwar ir-Reviżjoni bejn il-pari dwar l-implimentazzjoni tal-Kodiċi ta' Prattika tal-Istatistika Ewropea fil-Eurostat, l- 24 sas- 26 ta' Ottubru 2007. [32] Ir-Regolament tal-Kunsill (KE) Nru 479/2009 tal- 25 ta’ Mejju 2009 dwar l-applikazzjoni tal-Protokoll dwar il-proċedura tal-iżbilanċ eċċessiv anness mat-Trattat li jistabbilixxi l-Komunità Ewropea (ĠU L 145, 10.6.2009, p. 1). [33] Ippubblikat fuq il-websajt tal-Eurostat: http://epp.eurostat.ec.europa.eu/portal/page/portal/quality/documents/Impartiality_protocol_REV2_FINAL_EN.pdf. [34] Ara l-paġna 20 tar-Rapport dwar ir-Reviżjoni bejn il-pari dwar l-implimentazzjoni tal-Kodiċi ta' Prattika tal-Istatistika Ewropea fil-Eurostat fl- 24 sas- 26 ta' Ottubru 2007. [35] Relatat mal-kwalità taċ-ċifri tad-dħul gross nazzjonali (GNI), l-Artikolu 6 tar-Regolament tal-Kunsill (KE, EURATOM) Nru 1287/2003 tal-15 ta' Lulju 2003 fuq l-armonizzazzjoni tad-dħul gross nazzjonali bi prezzijiet tas-suq (Regolament GNI) (ĠU L 181, 19.7.2003, p. 1) jagħti l-għażla lill-Kummissjoni li twettaq "żjarat ta’ informazzjoni" lill-Istati Membri bħala parti mix-xogħol tal-verifikazzjoni tagħha; ara l-paragrafi 2.28 u 2.30 tar-Rapport Annwali tal-Qorti tal-2010. [36] Ara r-rakkomandazzjoni 4 tar-Rapport Annwali 2011. [37] KUMM(2011) 211 finali. [38] KUMM(2010) 1 finali. [39] Ir-Regolament tal-Kunsill (UE) Nru 679/2010 tas- 26 ta’ Lulju 2010 li jemenda r-Regolament (KE) Nru 479/2009 dwar il-kwalità tad-data tal-istatistika fil-kuntest ta’ proċedura ta’ żbilanċ eċċessiv (ĠU L 198, 30.7.2010, p. 1). [40] L-Artikolu 12(1) tar-Regolament (KE) Nru 479/2009. [9999] Iż-żjara ta’ djalogu saret fl-istess jum meta saret iż-żjara metodoloġika. [8888] Matul din iż-żjara saret laqgħa konġunta mal-NSI Irlandiża. [7777] Żjara ta’ djalogu bikri. [6666] Żjara ta’ djalogu standard b’element bikri. [41] KUMM(2011) 211 finali. [42] KUMM(2012) 167 finali tas- 17 ta’ April 2012 "Proposta għal Regolament tal-Parlament Ewropew u tal-Kunsill li jemenda r-Regolament (KE) Nru 223/2009 dwar l-Istatistika Ewropea". [43] Ara l-konklużjonijiet tal-Kunsill tal- 20 ta’ Ġunju 2011 tal-komunikazzjoni tal-Kummissjoni; "Towards robust quality management for European Statistics" (Lejn Maniġment ta’ kwalità u robust għall-Istatistika Ewropea); http://www.consilium.europa.eu/uedocs/cms_data/docs/pressdata/en/ecofin/122932.pdf [44] L-Artikolu 1 u l-Artikolu 11(1). [45] It-Taqsima 2.1.4 tar-rapport tal- 21 ta’ Ottubru 2010 li ġie awtorizzat mill-Kunsill Ewropew fit- 28 u d- 29 ta’ Ottubru 2010. [46] Ara l-Artikolu 11(3) il-ġdid propost. [47] Il-Proċedura tal-Iżbilanċ Eċċessiv (EDP) fil-preżent hija l-uniku qasam li għandha mekkaniżmu bħal dan. [48] Ir-Rakkomandazzjoni Nru 10 tar-Rapport Annwali tal-ESGAB tal-2010. [49] Ir-Rakkomandazzjoni Nru 8 tar-Rapport Annwali 2011 tal-ESGAB. [50] Fir-riżoluzzjoni tiegħu tas- 17 ta' Ġunju 2010 (P7_TA(2010)0230) dwar il-kwalità tad-data statistika fl-Unjoni u s-setgħat imsaħħa ta' verifika mill-Kummissjoni (Eurostat), il-Parlament Ewropew talab lill-Kummissjoni u lill-Kunsill "biex jinvolvu aktar mill-qrib il-Bord Ewropew Konsultattiv tal-Governanza tal-Istatistika bħala konsulent indipendenti; Il-Bord Konsultattiv jista' jgħin lill-Kummissjoni (Eurostat) matul iż-żjarat tagħha fl-Istati Membri" (ĠU C 236E, 2.8.2011, p. 76). [51] Atti legali tal-Unjoni jirreferu wkoll għall-programm bħala l-Programm ta’ Statistika tal-Komunità jew il-programm ta’ statistika tal-Unjoni. [52] Id-Deċiżjoni Nru 1578/2007/KE (minn hawn ’il quddiem imsejħa d-deċiżjoni dwar il-programm 2008–12). [53] Ir-Regolament (KE) Nru 1166/2008 tal-Parlament Ewropew u tal-Kunsill tad- 19 ta’ Novembru 2008 dwar stħarriġ ta' strutturi tal-impriżi agrikoli u stħarriġ dwar metodi ta' produzzjoni agrikola u li jħassar ir-Regolament tal-Kunsill (KEE) Nru 571/88 (Test b'rilevanza għaż-ŻEE) (ĠU L 321, 1.12.2008, p. 14). [54] Id-Deċiżjoni Nru 1297/2008/KE tal-Parlament Ewropew u tal-Kunsill tas- 16 ta' Diċembru 2008 dwar Programm għall-Modernizzazzjoni tal-Istatistika Ewropea tal-Intrapriża u l-Kummerċ (MEETS) (Test b’relevanza għaż-ŻEE) (ĠU L 340, 19.12.2008, p. 76). [55] L-ispiża sħiħa tal-produzzjoni tal-istatistika Ewropea mhijiex magħrufa (ara l-paragrafu 95). [56] L-Artikolu 21(1) tar-regoli ta’ implimentazzjoni tar-Regolament Finanzjarju (FR). [57] KUMM(2010) 346 finali tat- 30 ta’ Ġunju 2010. [58] KUMM(2010) 2020 finali tat- 3 ta' Marzu 2010. [59] KUMM(2009) 404 finali tal- 10 ta’ Awwissu 2009. [60] Għall-ewwel darba fl-SWP tal-2011 saret referenza għall-programm multiannwali għal kull riżultat. Madankollu, minħabba li l-programm 2008-12 ma ġiex emendat biex jitqiesu l-iżviluppi reċenti, konnessjonijiet bħal dawn huwa diffiċli li jsiru. Konsegwentement, f’ħafna postijiet, ir-referenzi qed isiru għall-"objettivi ġenerali" tal-programm multiannwali jew għal anness tal-programm multiannwali li jirreferi għal "regolazzjoni aħjar" f’termini ġenerali ħafna. [61] L-Artikolu 3(b). [62] Fl-2011, ġew iffirmati 172 ftehim ta’ għotja u 312-il kuntratt (283 ftehim ta’ għotja u 320 kuntratt fl-2010). [63] Ara t-Taqsima 4.2 ta’ COM(2012) 42 final tat- 8 ta’ Frar 2012 "Aġenda ta' Simplifikazzjoni għall-QFM 2014–20". [64] Fl-2008, il-Kummissarju li kien inkarigat mill-Eurostat informa lill-Kummissjoni dwar ir-riżultat ta' 14-il kontroll ex post imwettqa mill-Eurostat fl-2005 u l-2006 dwar id-dikjarazzjonijiet tal-ispejjeż magħmula minn 11-il NSI u 3 benefiċjarji tal-għotjiet oħra. Minn ammont totali ta’ EUR 14-il miljun koperti b’dawn il-kontrolli, il-Eurostat xeħet dubju dwar l-eliġibilità ta’ EUR 6,6 miljun (47,14 %). Fl-aħħar nett, biex dawn il-każijiet jiġu ffinalizzati billi jittieħed kont tal-prodotti u r-riżultati miksuba, saru korrezzjonijiet b’rata fissa ta' EUR 1,3 miljun. [65] Mill-2009, tmien benefiċjarji temporanjament waqgħu taħt il-kontrolli ex-ante rinfurzati li huma bbażati fuq ir-riskju u li koprew il-biċċa l-kbira tat-talbiet għall-pagament tagħhom. [66] Matul il-perjodu 2009–11, 11-il talba taħt skrutinju rinfurzat, kollha jiddataw mill-2009. [67] Fir-rigward tas-servizzi tal-istatistika, id-deċiżjoni tal-Kummissjoni tat- 23 ta’ Lulju 2003 biex il-kompiti jiġu kemm jista' jkun internalizzati, ma ġietx implimentata b'mod sħiħ. Xi wħud mill-unitajiet tal-Eurostat jibqgħu jserrħu fuq il-fornituri ta’ servizzi esterni għal kompiti ta' maniġment u ġbir ta' data. [68] Bħala regola l-kofinanzjament mill-baġit tal-Unjoni mhuwiex possibbli għall-kontribuzzjonijiet tal-NSIs lill-produzzjoni tal-istatistika Ewropea, meta dawn il-kontribuzzjonijiet huma meħtieġa skont il-leġiżlazzjoni statistika Ewropea. [69] Spjegat fid-dettall fit-taqsima 3.7. (Il-bilanċ tal-ispejjeż u l-benefiċċji) tal-Anness I tal-programm 2008–12. [70] Il-prijoritajiet negattivi jinkludu r-revoka tar-rekwiżiti legali eżistenti dwar il-produzzjoni tal-istatistika, l-eliminazzjoni ta' ġbir ta' data bbażat fuq ftehim ta' rġulija bejn il-Eurostat u l-NSIs u r-reviżjoni ta’ oqsma li għandhom bżonn semplifikazzjoni. [71] Opinjoni dwar l-Abbozz tal-Programm Annwali Statistiku tal-Kummissjoni 2012 tat- 28 ta’ Marzu 2011. [72] KUMM(2011) 928 finali tal- 21 ta’ Diċembru 2011 "Proposta għal Regolament tal-Parlament Ewropew u tal-Kunsill dwar il-programm statistiku Ewropew tal-2013–2017". Ma tingħata ebda spjegazzjoni għaliex ġie propost regolament minflok deċiżjoni. [73] Il-programm MEETS preżenti se jispiċċa fil- 31 ta’ Diċembru 2013. [74] L-Artikolu 11(3) tal-proposta għal regolament. -------------------------------------------------- ANNESS STATUS TA’ AZZJONIJIET IMTEJBA RRAKKOMANDATI FL-EVALWAZZJONIJIET MILL-PARI (IS-SITWAZZJONI F’MARZU 2011) Sors: Ir-Rapport Annwali tal-ESGAB 2011. Prinċipju | Għadd ta’ Reviżjonijiet mill-Pari Azzjonijiet ta’ Titjib | | Għadd ta’ Azzjonijiet ta’ Titjib li Għadhom Pendenti mir-Reviżjonijiet mill-Pari (Marzu 2011) | | | | Total | Lesti | | Progress ulterjuri barra mill-NSI | Mhux ippjanat aktar xogħol | Qed jipprogressaw iżda għadu m’għalqilhomx iż-żmien | Dewmien fi ħdan l-NSI | Għadhom għaddejjin – l-ebda skadenza speċifika | Inklużi f’azzjoni ġdida | Total | | Azzjonijiet ġodda (iddefiniti fl-2011) | Azzjonijiet totali li għad fadal | | Frar–08 | Mejju–09 | Marzu–10 | Marzu–11 | | | | | | | (a) | (b) | | (c) | (b–a+c) | 1 | Indipendenza Professjonali | 34 | 1 | 9 | 4 | 7 | | 6 | 1 | 1 | 2 | 3 | 0 | 13 | | 0 | 13 | 2 | Mandat għall-ġbir tad-data | 25 | 1 | 8 | 2 | 3 | | 3 | 0 | 2 | 0 | 6 | 0 | 11 | | 0 | 11 | 3 | Adegwatezza tar-riżorsi | 48 | 1 | 18 | 12 | 2 | | 4 | 0 | 4 | 1 | 6 | 0 | 15 | | 0 | 15 | 4 | Impenn lejn il-Kwalità | 103 | 1 | 28 | 8 | 13 | | 3 | 1 | 22 | 12 | 12 | 3 | 53 | | 4 | 54 | 5 | Kunfidenzjalità tal-Istatistika | 43 | 2 | 19 | 4 | 6 | | 0 | 1 | 2 | 1 | 8 | 0 | 12 | | 0 | 12 | 6 | Imparzjalità u oġġettività | 46 | 2 | 16 | 9 | 6 | | 1 | 0 | 2 | 3 | 7 | 0 | 13 | | 0 | 13 | 7 | Metodoloġija soda | 46 | 3 | 15 | 6 | 5 | | 1 | 0 | 4 | 2 | 9 | 1 | 17 | | 1 | 17 | 8 | Proċeduri xierqa tal-istatistika | 40 | 2 | 10 | 6 | 4 | | 0 | 0 | 11 | 1 | 6 | 0 | 18 | | 0 | 18 | 9 | Piż mhux eċċessiv fuq il-wiġġieba | 54 | 0 | 16 | 6 | 3 | | 3 | 0 | 7 | 1 | 17 | 1 | 29 | | 1 | 29 | 10 | Kosteffettività | 48 | 0 | 16 | 7 | 6 | | 3 | 0 | 7 | 3 | 6 | 0 | 19 | | 1 | 20 | 11 | Relevanza | 27 | 1 | 11 | 7 | 4 | | 0 | 0 | 2 | 0 | 2 | 0 | 4 | | 0 | 4 | 12 | Preċiżjoni u affidabbiltà | 35 | 1 | 7 | 7 | 4 | | 0 | 0 | 4 | 3 | 7 | 2 | 16 | | 1 | 12 | 13 | Puntwalità | 14 | 0 | 5 | 2 | 3 | | 1 | 0 | 0 | 0 | 3 | 0 | 4 | | 1 | 5 | 14 | Koerenza u kompatibilità | 33 | 1 | 9 | 4 | 4 | | 1 | 1 | 3 | 2 | 7 | 1 | 15 | | 2 | 16 | 15 | Aċċessibbiltà u ċarezza | 81 | 2 | 29 | 10 | 6 | | 1 | 0 | 9 | 4 | 17 | 3 | 34 | | 2 | 33 | | | | | | | | | | | | | | | | | | | | Total | 677 | 18 | 216 | 94 | 76 | | 27 | 4 | 80 | 35 | 116 | 11 | 273 | | 13 | 275 | | % | 100 % | 3 % | 32 % | 14 % | 11 % | | 4 % | 1 % | 12 % | 5 % | 17 % | 2 % | 40 % | | | | | | | | | | | | | | | | | | | | | | --------------------------------------------------